
HAPET MBLEDHJA

Dasantila Tahiraj – Mirëdita të gjithëve!
Mirë se erdhët në këtë takim, ku do të diskutojmë projektstrategjinë e re për drejtësinë për të mitur 2022-2026. Termi “strategji për të mitur” na intrigon dhe na çon në një shfaqje interesi të gjithë. Ky aktivitet i grupit të deputetëve “Miqtë e fëmijëve” organizohet në bashkëpunim me Ministrinë e Drejtësisë, duke falënderuar me këtë rast edhe zëvendësministrin për praninë, me UNICEF-in, me anëtarë të grupit, të cilët janë të pranishëm,  si dhe me përfaqësues nga ministri të tjera, siç është Ministria e Arsimit. 
Ministria e Drejtësisë është institucioni përgjegjës për hartimin e kësaj strategjie, ndërkohë institucionet e tjera të përfshira janë pjesë e strategjisë ndërsektoriale, si: organet e sistemit gjyqësor, agjencitë e zbatimit të ligjit dhe institucionet e të drejtave të njeriut. Dua të bëj një falënderim të veçantë për UNICEF-in, i cili e ka bërë të mundur këtë takim sot me pjesëmarrjen e përfaqësuesve të lartë të delegacionit të BE-së dhe organizatave të tjera ndërkombëtare në Shqipëri, si dhe OJF-ve që punojnë në fushën e të drejtave të fëmijëve dhe të drejtësisë për të mitur!
Duke vlerësuar rolin e Kuvendit të Shqipërisë në funksionin e tij legjislativ, por edhe kontrollues, ne synojmë që nëpërmjet këtij takimi të grupit të deputetëve “Miqtë e fëmijëve” të krijojmë sinergjinë e munguar dhe  angazhimin e përbashkët për të bërë të mundur zbatimin efektiv të masave të parashikuara në këtë strategji të re të drejtësisë për të mitur, në mënyrë të veçantë lidhur me përmirësimin e legjislacionit në fushën penale, civile, familjare dhe administrative për garantimin e të drejtave të fëmijës në përputhje me standardet ndërkombëtare; krijimin e praktikave të mira për mbrojtjen e fëmijës, duke përfshirë këtu marrjen e masave të përkohshme për mbrojtjen e fëmijës; hartimin dhe miratimin e ndryshimeve legjislative për t’i kriminalizuar të gjitha format e abuzimit seksual të fëmijëve në internet; adresimin e rekomandimeve nga institucionet e pavarura të të drejtave të njeriut, si: Avokati i Popullit, Komisioneri për Mbrojtjen nga Diskriminimi e të tjerë lidhur me zbatimin e të drejtave të fëmijës. 
Në fakt, mbrojtja dhe garantimi i të drejtave të fëmijëve është një ndër prioritetet kryesore dhe kyçe të qeverisë shqiptare, jetësuar në programin e saj nën objektivin madhor “Zbatimi i reformimit të sistemit të drejtësisë për të mitur në konflikt me ligjin, duke forcuar sistemin e drejtësisë restauruese dhe atë për mbrojtjen efektive procedurale”.
Në vitin 2018, një vit pas miratimit të Kodit të Drejtësisë Penale për të Mitur, qeveria shqiptare miratoi strategjinë e parë të drejtësisë për të mitur dhe planin e veprimit për një periudhë 2018-2021. 
Në përmbyllje të kësaj strategjie të parë të drejtësisë për të mitur raportet e zbatimit tregojnë progres në 5 objektivat e saj kryesorë, duke përfshirë: aksesin e fëmijëve në drejtësi, sigurimin e procesit të rregullt gjyqësor; parandalimin e kriminalitetit të fëmijëve; riintegrimin e fëmijëve në konflikt me ligjin, si dhe rritjen e bashkëpunimit ndërsektorial ndërmjet institucioneve përgjegjëse dhe pjesëmarrëse në drejtësinë për fëmijë.
Si një vijueshmëri e strategjisë së mëparshme të drejtësisë për të mitur 2018-2021 dhe për të adresuar sfidat e mbetura, Ministria e Drejtësisë me mbështetjen dhe ekspertizën e UNICEF-it në Shqipëri ka hartuar një projektstrategji të re për drejtësinë për të mitur për vitet 2022-2026 dhe planin e veprimit që pritet të miratohet brenda vitit 2022. Kjo strategji e re është hartuar mbi katër qëllime politike, të cilat janë:
Qëllimi i parë i politikës synon parandalimin e krimeve ndaj fëmijëve dhe të kryera prej tyre nëpërmjet informimit, edukimit dhe ndërgjegjësimit të shoqërisë dhe të fëmijëve.
Qëllimi i dytë i politikës synon një kuadër ligjor, institucional dhe profesionist që mundëson një drejtësi miqësore për çdo fëmijë. 
Qëllimi i tretë i politikës synon garantimin e qasjes drejt një drejtësie miqësore në çdo kohë për çdo fëmijë.
Qëllimi i katërt i politikës synon një drejtësi penale për fëmijë, që mundëson parandalimin e ripërfshirjes së fëmijëve në kryerjen e veprave penale dhe rishoqërizimin dhe riintegrimit e fëmijëve në konflikt me ligjin. 
Qëllimi i këtij aktiviteti, në fakt, është i dyfishtë: nga njëra anë përpara këtij grupi sot këtu prezantohet një projektstrategji e re për drejtësinë për të mitur 2022-2026, me qëllim shkëmbimin e informacionit, koordinimin dhe advokimin për masat e parashikuara dhe, nga ana tjetër, për t’u mundësuar aktorëve dhe palëve të pranishme të interesit të adresojnë komentet e sugjerimet e tyre mbi këtë projektstrategji të re për një qasje sa më të përgjegjshme, ku në qendër është fëmija.
Duke ju falënderuar, fjalën do t’ia jap zonjës Edina Kozma, e cila është përfaqësuese e UNICEF-it, si një nga organizatat më aktive në konsultim me Ministrinë e Drejtësisë.
Faleminderit, zonja Edina!
Edina Kozma – Të nderuar përfaqësues të panelit ndërkombëtar dhe të organizatave të shoqërisë civile, 
Është një kënaqësi  e veçantë për mua të marr pjesë në këtë grup të dalluar dhe të dëshmoj përfshirjen e parlamentit në çështjet për një drejtësi të aksesueshme. Unë dua t’ju përgëzoj shumë për atë që keni bërë. 
Konventa për të Drejtat e Fëmijëve është instrumenti themelor i të drejtave të njeriut, që është ratifikuar nga Shqipëria 30 vjet më parë. Në kohën e miratimit konventa i trajtonte në mënyrë specifike të drejtat procedurale të fëmijëve në konflikt me ligjin, por me kalimin e viteve, ndërkohë që vendet e tjera i avancuan reformat e tyre në drejtësinë për të mitur, u vu re se në Shqipëri agjenda e drejtësisë miqësore për fëmijët nuk kishte përfunduar ende. Duke reflektuar mbi këto zhvillime Komiteti i KDF-së nxori në vitin 2019 një koment të përgjithshme për të drejtat e fëmijëve në sistemin e drejtësisë. Ky koment i përgjithshëm nr. 24 do t’i ndihmonin shtetet në përpjekjet e tyre për të ndërtuar një sistem drejtësie, që përshtatet me nevojat e fëmijëve, është i aksesueshëm në mënyrë të barabartë nga ata, po ashtu mban në konsideratë interesin më të lartë të fëmijës. Ne dëshirojmë ta përgëzojmë qeverinë shqiptare për reformimin e strategjisë së re sipas konventës, duke pasur parasysh këtë koment të përgjithshëm, si dhe për zhvillimin e strategjisë 5-vjecare të drejtësisë për fëmijë me një sërë treguesish të fortë, që e orientojnë zbatimin dhe monitorimin e saj jo thjesht te performanca, por edhe drejt rezultateve të prekshme për të gjithë fëmijët në Shqipëri. UNICEF-i është krenar që e ka mbështetur Ministrinë e Drejtësisë për ta hartuar këtë strategji dhe për ta konsultuar atë me një sërë aktorësh nëpërmjet 4 ekspertëve të shquar: zonjës Vasilika Hysi, zonjës Arta Mandro, zonjës Elvana Gadeshi dhe zonjës Rajmonda Duka. Ju falënderoj shumë për mbështetjen profesionale që na keni dhënë! 
E drejta e çdo fëmije për një drejtësi efektive, miqësore dhe të aksesueshme është një mundësi thelbësore për përmbushjen dhe mbrojtjen e çdo të drejte tjetër të fëmijës. Çdo reformë në drejtësi mund të jetë tepër efektive, e përgjegjshme dhe gjithëpërfshirëse vetëm nëse mbron dhe ofron mjete juridike ndaj shkeljeve të të drejtave të më të cenuarve, sigurisht, duke përfshirë këtu edhe fëmijët. Ndërsa Shqipëria po ndërtohet si një vend i qeverisur nga demokracia dhe shteti i së drejtës, duke aspiruar kështu integrimin e ardhshëm në BE, është me rëndësi të madhe t’u mundësohet fëmijëve të jenë dëshmitarë të një drejtësie të kujdesshme, e cila do t’i mbrojë dhe do t’u ofrojë mundësi të barabarta.
Fëmijët, të cilët janë në konflikt me ligjin, do të kërkojnë nga sistemi një qasje edukative dhe restauruese për trajtimin e çështjeve të tyre. Për shembull, një vajzë, e cila është martuar pa dëshirën e saj, do të kërkojë institucione të forta  drejtësie që t’i mundësojnë asaj kthimin te familja e saj. Një viktimë e trafikimit do të kërkojë një sistem të përgjegjshëm drejtësie, i cili nuk ka për t’i ritraumatizuar ato. Ndërkohë, një fëmijë me aftësi të kufizuara do të kërkojë një dëmshpërblim të arsyeshëm nëse do t’i refuzohet mbështetja nga shërbimet sociale. Një djalë, i cili nuk do të gjejë mbështetje nga prindërit e tij të divorcuar, nuk mund të presë deri vitin e ardhshëm për të pasur ushqim në tavolinë. Presim që vendimet gjyqësore të zbatohen pa vonesë.
Jam e lumtur të vërej se këto janë disa nga çështjet që strategjia e re planifikon të adresojë, megjithatë zbatimi i saj kërkon përpjekje kolektive, angazhim dhe mbështetjen e tri degëve të qeverisjes, kërkon që çdo ligjvënës, ministër, nëpunës civil, gjyqtar, prokuror, avokat, ndërmjetës, psikolog të mendojë për çdo fëmijë si të ishte fëmija i tij. Çfarëdo që ata bëjnë ose nuk bëjnë për drejtësinë miqësore për fëmijët në këtë vend, ka pasoja në sigurinë e shtëpisë sonë, të vendit tonë të punës, të shkollës dhe komunitetit tonë. Zbatimi, po ashtu, kërkon investimin në burime për të parë ecurinë dhe funksionimin e ndërhyrjeve të drejtësisë në familje. Këto janë, pa dyshim, zgjidhje të bazuara në komunitet dhe të zhvilluara përmes një shqyrtimi të kujdesshëm të rastit të secilit fëmijë individualisht. 
Dëshiroj t’u bëj thirrje deputetëve të parlamentit që të jenë të vëmendshëm në projektbuxhetin e shtetit që u vjen për miratim çdo vit, në mënyrë që të sigurohen se kjo çështje e rëndësishme do të marrë mbështetjen e nevojshme financiare për të përmbushur synimet dhe objektivat e strategjisë së re, por edhe për t’u siguruar që autoritetet publike të mbajnë përgjegjësi për çdo qindarkë që u është besuar dhe për të ardhmen e çdo fëmije që ata nuk kanë arritur të mbrojnë. Shpresoj që grupi i deputetëve “Miqtë e fëmijëve”, i kryesuar nga zonja Kryetare; Komisioni i Ligjeve, i kryesuar nga zonja Bushka dhe Komisioni i Drejtësisë për Fëmijët, i kryesuar nga zonja Zhupa, të angazhohen për miratimin e një dialogu të tillë konstruktiv me Ministrinë e Drejtësisë dhe me autoritetet e drejtësisë çdo vit, me synimin për ta ruajtur këtë moment pozitiv të krijuar ditën e sotme si një zakon nëpërmjet zbatimit të kësaj strategjie dhe Kodit të Drejtësisë Penale për të Mitur. UNICEF-i do të përdorë të gjithë analizën dhe burimet që ka në bashkëpunim me partnerë të tjerë të zhvillimit për t’i mbështetur të gjithë në këtë përpjekje.
Faleminderit shumë!
Dasantila Tahiraj – Faleminderit, zonja Kozma, për kontributin dhe ekspertizën që jepni gjatë gjithë kohës për mbështetjen e politikave për fëmijët!
Fjalën po ia kaloj zëvendësministrit të Drejtësisë, zotit Klajdi Karameta, për të folur për vizionin e qeverisë, partnerët e përfshirë dhe objektivat që parashikohen të realizohen nëpërmjet kësaj strategjie të re.
Klajd Karameta – Të nderuar deputetë të Kuvendit të Shqipërisë, pjesë e grupit të deputetëve “Miqtë e fëmijëve”, 
Të nderuar përfaqësues të organizatave të partnerëve vendas dhe ndërkombëtarë, 
Të nderuar pjesëmarrës, 
Dëshiroj t’ju falënderoj për praninë dhe angazhimin tuaj në këtë takim të organizuar nga Kuvendi dhe nga Ministria e Drejtësisë për diskutimin e qasjeve strategjike që ne do të ndjekim ndër vitet në vijim të drejtësisë për fëmijë.  
Garantimi i të drejtave të të miturve është një ndër prioritetet kyçe të Ministrisë së Drejtësisë, e jetësuar në programin e qeverisë shqiptare nën objektivin madhor “Zbatimi i reformimit të sistemit të drejtësisë për të miturit në konflikt me ligjin, duke forcuar sistemin e drejtësisë restauruese dhe mbrojtjen efektive procedurale”.
Në vitin 2017 Kuvendi i Shqipërisë miratoi Kodin e Drejtësisë Penale për të Mitur, i cili kishte si qëllim ndryshimin e qasjes ndaj të miturve në konflikt me ligjin: nga ajo ndëshkuese drejt asaj rehabilituese dhe restauruese. Duke sjellë një qasje të re, pa dyshim, zbatimi i të gjitha parashikimeve të Kodit ka qenë një proces i shoqëruar me sfida dhe me vështirësi. 
Në përgjigje të këtyre sfidave, Ministria e Drejtësisë miratoi për herë të parë në shtator të vitit 2018 strategjinë e drejtësisë për të mitur, si një dokument politik i shoqëruar me planin e veprimit për periudhën 2018-2021. Tashmë procesi i zbatimit të strategjisë së parë është përmbyllur. Sipas progresraporteve, është konstatuar një progres i mirë në zbatimin e objektivave kryesorë që synonte strategjia, duke përfshirë aksesin e fëmijëve në drejtësi, sigurimin e procesit të rregullt gjyqësor; parandalimin e kriminalitetit të fëmijëve; riintegrimin e fëmijëve në konflikt me ligjin, si dhe rritjen e bashkëpunimit ndërsektorial ndërmjet institucioneve përgjegjësie dhe pjesëmarrëse në drejtësinë për fëmijë.
Edhe pse është bërë progres, vlerësojmë se aplikimi i një drejtësie miqësore ndaj fëmijëve, qofshin të përfshirë në veprime të kundërligjshme apo edhe kurdoherë kur fëmijët përballen me drejtësinë gjatë proceseve civile dhe familjare, ka nevojë për vazhdimësinë e qasjes strategjike. Në këtë aspekt është ndërmarrë  iniciativa për hartimin  strategjisë së re të drejtësisë për fëmijë dhe plani i veprimit, iniciativë që është mbështetur nga organizata partnere, UNICEF, që gjej rastin ta falënderoj. 
Ne kemi hartuar një draftstrategji e një plan veprimi, ku në avancim nga strategjia e parë synojmë ndryshimin e plotë të qasjes në të gjitha strukturat përgjegjëse dhe pjesëmarrëse në procesin penal të fëmijëve. Gjithashtu, synojmë qasje në përputhje me standardet më të mira në trajtimin e fëmijëve viktima të veprave penale, ndërtimin e institucioneve të rehabilitimit dhe integrimin në shoqëri sipas standardeve më të mira ndërkombëtare. 
Strategjia, gjithashtu, do të zgjerojë këndvështrimin e saj në parandalimin e hershëm të konfliktit të fëmijës me ligjin; në rregullimin e disa aspekteve të proceseve civile dhe familjare, ku fëmijët marrin pjesë apo afektohen prej tyre, duke synuar rritjen e cilësisë të shërbimeve sa herë që fëmija ka kontakte me drejtësinë. Kjo strategji synon të dalë përtej fokusit penal dhe sjell disa risi: në drejtim të hartimit dhe miratimit të udhëzuesve sipas praktikave më të mira të proceseve gjyqësore për të miturit; në dëmshpërblimin e viktimave të krimit, duke i ndarë në dy grupe, në viktima të trafikimit dhe në viktima të dhunës seksuale; në ndërtimin e një arkitekture sa më miqësore dhe restauruese në institucionet e vuajtjes së dënimit dhe rehabilitimit, duke u mbështetur te modelet më të mira dhe  rekomandimet e ndërkombëtarëve. Si në të gjitha proceset e tjera, edhe në hartimin e strategjisë së re të drejtësisë për të mitur jemi orientuar nga eksperiencat më të mira të partnerëve, pasi jemi mbështetur në dokumente të ndryshme të raporteve të ndërkombëtare mbi çështjet e fëmijëve, rekomandimet e progresraporteve të KE-së, si dhe sugjerimet e dhëna nga institucionet bashkëhartuese në këtë strategji. Ky takim synon transmetimin e informacionit dhe tërheqjen e opinioneve tuaja mbi skaletën e dokumenteve të strategjisë së re të drejtësisë për të mitur, si dhe advokimin e masave të planit të ri të veprimit të strategjisë. 
Duke vlerësuar rolin e Kuvendit të Shqipërisë në funksionin e tij legjislativ, por edhe kontrollues, ne synojmë që nëpërmjet këtij takimi të krijojmë sinergjinë e munguar për zbatimin e masave të parashikuara më draftplanin e veprimit të strategjisë së drejtësisë për të mitur, në mënyrë të veçantë: përmirësimin e legjislacionit në fushën penale, civile, familjare dhe administrative lidhur me garantimin e të drejtave të fëmijës në përputhje me standardet ndërkombëtare; krijimin e praktikave të mira për mbrojtjen e fëmijës me marrjen e masave të përkohshme të mbrojtjes së fëmijës në rastet e gjykimeve familjare, veçanërisht në rastet e kujdestarisë, detyrimit për ushqim, caktimit të përgjegjësisë prindërore, zgjidhjes së martesës ose kur fëmija është viktimë e dhunës në familje ose formave të tjera të abuzimit; hartimin dhe miratimin e ndryshimeve legjislative për t’i kriminalizuar të gjitha format e abuzimit seksual të fëmijëve në internet, si dhe adresimin e rekomandimeve të institucioneve të pavarura lidhur me zbatimin e të drejtave të fëmijës.
Duke e përmbyllur fjalën time këtu, ju falënderoj edhe një herë dhe uroj që të kemi një takim sa më të frytshëm!
Faleminderit!
Dasantila Tahiraj – Faleminderit!
Tashmë do të ndjekim një video me zërat e fëmijëve për sa i përket reformës në drejtësi.
(Vendoset një video.) 
Në fakt, edhe nga zërat e fëmijëve duket qartë se ata kërkojnë të jenë pjesë e kësaj vendimmarrjeje për sa i përket ligjit që do të aplikohet për ta. 
Sigurisht, tani do të vazhdojmë me fjalën e zonjës Vasilika Hysi, e cila është konsulente e UNICEF-it dhe kontribuon vazhdimisht në hartimin e strategjisë së drejtësisë për të mitur.
Fjala për ju, zonja Hysi.
Vasilika Hysi – Përshëndetje të gjithëve! 
Shumë faleminderit, zonja Tahiraj dhe zonja Kozma! 
Të nderuara zëvendëskryetare të grupit të deputetëve “Miqtë e fëmijëve” dhe përfaqësues të institucioneve dhe shoqërisë civile,
Në fakt, strategjia e drejtësisë për të mitur 2022-2026 është produkt i punës së Ministrisë së Drejtësisë. Autorësinë e ka Ministria e Drejtësisë, por, falë mbështetjes së UNICEF-it, unë bashkë me tri koleget e tjera, me profesoreshën Arta Mandron, zonjën Elvana Gadeshi dhe profesoreshën Rajmonda Dukën, kemi ndihmuar në këtë proces, duke e lehtësuar atë, por e gjithë strategjia është produkt i punës së Ministrisë së Drejtësisë. Me këtë rast, do të doja shumë të falënderoja zotin Klajdi Karameta, zëvendësministrin e Drejtësisë, përgjegjës në fushën e drejtësisë në përgjithësi, por edhe në fushën e drejtësisë penale në veçanti, për të gjithë mbështetjen e tij, dhe departamentin e strategjive në Ministrinë e Drejtësisë.
Në fakt, sikurse e thanë edhe zonja Tahiraj dhe zonja Kozma në fjalën e tyre, kjo është strategjia e dytë e qeverisë shqiptare. Strategjia e parë ka qenë më e shkurtër, përfshinte vitet 2018-2021, dhe adresonte 5 objektiva strategjikë, por fokusi kryesor i strategjisë, e cila ka mbaruar, ka qenë më shumë drejtësia penale. Ajo ka pasur një qëllim të caktuar, pasi kjo strategji është hartuar menjëherë pas përfundimit të reformës në drejtësi, me miratimin e Kodit të Drejtësisë Penale për të Miturit, që ishte Kodi i parë në historinë e Shqipërisë dhe për rrjedhojë u mendua se ka nevojë të mbështesë, pikërisht, shtyllën e tretë të reformës në drejtësi, atë të drejtësisë penale, përfshirë këtu drejtësinë penale për fëmijët. 
Nga një analizë, që i është bërë zbatimit të strategjisë së parë, ka rezultuar se ka pasur 5 objektiva strategjikë: fokusi kryesor ka qenë ndihma ligjore falas, si objektiv i parë, meqenëse kishim një ligj të ri; proces ligjor dhe një drejtësi miqësore për çdo fëmijë, gjë që ende nuk është realizuar dhe për këtë arsye ka edhe një strategji të dytë; objektivi i tretë kishte të bënte me parandalimin e përfshirjes së fëmijëve në krim, ku përfshiheshin masat që merreshin pasi fëmija kishte hyrë në konflikt ose në kontakt me ligjin; objektivi tjetër ishte rishoqërizimi, riintegrimi dhe rehabilitimi i të miturve në kontakt dhe në konflikt me ligjin, pra të miturve autorë dhe të miturve viktima dhe forcimi institucional në nivel vendor dhe qendror.
Në fakt, ju keni marrë një analizë të zbatimit të strategjisë së parë, e cila u ka ardhur kohë më parë të gjithë deputetëve dhe grupit të deputetëve “Miqtë e fëmijëve”, madje shumë prej deputetëve kanë qenë të ftuar edhe në një tryezë të zhvilluar nga Ministria e Drejtësisë, më 21 prill, ku janë paraqitur gjetjet. 
Për rikujtesë dhe për të bërë një lidhje logjike, për të kuptuar se cilat janë risitë e strategjisë së re, unë do t’i kaloj shumë shkurt, pa ju marrë kohë. 
Sot Shqipëria ka një kuadër ligjor dhe nënligjor të plotësuar, lidhur me ndihmën juridike falas. Falë punës së bërë nga Ministria e Drejtësisë dhe nga partnerët vendas dhe ndërkombëtarë, sot kemi qendra të ndihmës juridike thuajse në të gjithë vendin. Fillimisht ato janë ngritur me mbështetjen e donatorëve, aktualisht janë me financim të qeverisë shqiptare dhe këtu është për t’u falënderuar Kuvendi i Shqipërisë, që ka parashikuar fonde për këto qendra në buxhetin e Ministrisë së Drejtësisë.
E dyta, një meritë të madhe kanë edhe organizatat ndërkombëtare dhe ato të shoqërisë civile, të cilat e kanë asistuar Ministrinë e Drejtësisë dhe, në mbështetje të stafit të kësaj Ministrie, kanë përkthyer manuale për ofrimin e ndihmës juridike falas, me një gjuhë miqësore për fëmijët. Janë shumë organizata vendase dhe ndërkombëtare që punojnë në këtë fushë, duke qenë një aset dhe një meritë e madhe për të.
E treta, të kesh drejtësi miqësore për fëmijët, do të thotë të kesh mjedise në komisariatet e Policisë, në prokurori, në gjykata, në shërbimin e provës, në burgje, madje edhe në zyrën e përmbarimit, pasi edhe aty kemi fëmijë viktima të divorceve, siç njihet në gjuhën e përditshme, ku, në fakt, ka një progres, por ka ende shumë për të bërë. Në këtë moment do të doja të risillja në vëmendjen e grupit të deputetëve “Miqtë e fëmijëve” mbështetjen që ky grup mund të japë, jo vetëm në monitorimin e mjediseve, në zbatim të këtij objektivi strategjik të qeverisë shqiptare, pra si është zbatuar në praktikë dhe se çfarë po bëhet për ta plotësuar atë, por edhe në mbështetjen me financim të institucioneve përkatëse, siç mund të jenë Policia e Shtetit, institucionet e drejtësisë, pasi kemi një hartë të re gjyqësore, kemi seksione të reja për të miturit në prokurori dhe në gjykata, çka kërkon edhe mjedise miqësore në këto institucione.
Në këtë kuadër, Kuvendi i Shqipërisë e mbështeti reformën në drejtësi në hartimin e saj, por po aq i rëndësishëm është edhe zbatimi i saj, përndryshe ligjet, sado të mira të jenë, nuk do të kenë efekt.
Çështja e fundit është informimi për këshillim ligjor për drejtësi miqësore. Pra, drejtësia miqësore nuk ka të bëjë vetëm me mjediset dhe me qendrat e ndihmës juridike, por është e nevojshme që çdo institucion, nëpërmjet programeve të transparencës, faqeve, personave dhe zyrave të marrëdhënieve me publikun, të ketë një qasje miqësore për të gjitha shërbimet që ofron për fëmijët. Për shembull, nëse do të vizitoni faqet apo institucionet, do të shihni se të gjitha kanë mjedise miqësore për fëmijët, ose informacioni që publikohet në faqet zyrtare është i kuptueshëm për ta.
Në këtë kuadër, do të thosha se ky objektiv i strategjisë së parë është rimarrë në strategjinë e dytë, pasi ka shumë për të bërë.
Lidhur me objektivin e dytë, atë të garantimit të rregullt të procesit ligjor, mund të them se ka qenë “zemra” e strategjisë së parë. Aktualisht, legjislacioni i hartuar nga Kuvendi i Shqipërisë është i mirë. Ai mund të ketë nevojë për ndonjë saktësim apo përditësim të akteve nënligjore, në varësi edhe të dinamikave të kriminalitetit ose problematikave që ka nxjerrë zbatimi i reformës në drejtësi. 
Ka progres edhe në fushën e trajnimeve dhe të specializimeve të profesionistëve. Dua të theksoj se ka shumë profesionistë që punojnë me të miturit dhe këtu qëndron një nga vështirësitë. Pra, nuk janë vetëm punonjësit e Policisë, prokurorët, gjyqtarët apo punonjësit në shërbimin e provës apo të burgjeve, por janë edhe avokatët, përmbaruesit, ndërmjetësuesit dhe punonjësit e njësive të mbrojtjes së fëmijëve nëpër bashki. Janë edhe shumë institucione të tjera që ndërlidhen dhe një nga sfidat tona në Shqipëri, siç ju e dini, është se secili mund të punojë shumë mirë brenda fushës së juridiksionit të vet, por, kur vjen momenti për të bashkëpunuar, kemi një vështirësi të madhe në bashkëveprim, në bashkërendimin e përpjekjeve, apo, të paktën, në dhënien e llogarisë, për t’i bërë të qarta të gjitha rezultatet e punës, sfidat dhe nevojat, me të cilat duhet të përballemi. 
Ajo që është konstatuar gjatë analizës, është se është e vështirë të kesh një shifër të saktë të të gjithë profesionistëve të specializuar dhe të trajnuar për të gjitha nevojat ekzistuese. Jo se nuk ka profesionistë, ata janë shumë, por nuk ka një database të tyre dhe, në këtë kuadër, unë vlerësoj se Kuvendi i Shqipërisë, nëpërmjet mekanizmave të kontrollit parlamentar, sidomos grupi i deputetëve, mund të bëjë një presion pozitiv në të gjitha institucionet, për t’i adresuar më mirë transparencën dhe të gjithë punën e tyre, në lidhje me drejtësinë për të miturit dhe me trajnimet e specializimet e profesionistëve. 
Një pikë tjetër, e cila ka qenë në strategji, por nuk është realizuar plotësisht, është kryerja e studimeve dhe e analizave për nevoja në përmirësimet ligjore. Në strategjinë e parë ishte parashikuar të ndryshoheshin Kodi Civil, Kodi i Familjes, Kodi Penal dhe procedura të ndryshme. Ka pasur disa përpjekje dhe disa studime të bëra nga ekspertë shumë të mirë. Këtu kemi edhe profesoreshën Arta Mandro, e cila së bashku me kolegë të tjerë kanë bërë studime shumë të mira, të cilat i kanë paraqitur edhe në Kuvendin e Shqipërisë, kur unë kam qenë pjesë e trupës së Kuvendit. Faktikisht, shumë nga propozimet nuk janë marrë ende në konsideratë, megjithëse kanë kaluar 5 vjet. Pra, Kodi i Familjes është ende i vjetër dhe i pandryshuar. Pa dyshim, kjo është një përpjekje të cilën duhet ta bëjë Ministria e Drejtësisë, por nuk ka asnjë deputet, i cili, nëpërmjet mekanizmave të kontrollit parlamentar, ka vënë në lëvizje qeverinë ose ka marrë nisma për përmirësimin e Kodit. Ka probleme që lidhen me fëmijët, me kujdestarinë, me përmbushjen e detyrimeve ushqimore, një përqindje shumë të lartë të të cilave sot fëmijët nuk e marrin, sepse nuk zbatohet ligji ose nuk funksionojnë siç duhet mekanizmat ndërvepruese ndërmjet institucioneve. 
Është një projektligj i ri për Kodin e ri Penal, prej gati 2 vjetësh, nëse nuk gaboj, zoti Karameta. Ky projektligj ka nevojë të hidhet në diskutim dhe të parashtrohet, për të rregulluar të gjitha format e reja të kriminalitetit për mbrojtjen e fëmijëve viktima të krimit, pasi kemi ende boshllëqe në lidhje me mbrojtjen e fëmijëve si viktima të krimit, ndaj formave të veçanta të krimit online ose të formave të tjera të kriminalitetit. Kështu që, edhe ky objektiv i strategjisë, e cila tashmë ka përfunduar, nga të gjitha konsultimet publike u konsiderua se duhet të vijojë në strategjinë e re.
Shqipëria ka një sistem funksional të integruar të të dhënave për drejtësinë penale për të miturit. Pra, çdo ligjbërës, përpara se të vijë një nismë ligjore për të ndryshuar legjislacionin, nëse dëshiron të dijë gjendjen reale të kriminalitetit në Shqipëri, numrin e fëmijëve viktima që përballen përditë me drejtësinë dhe problematikat e tyre, mund të aksesojë në këtë sistem të integruar të të dhënave, të administruar nga Ministria e Drejtësisë. Ky sistem është funksional dhe një nga problemet apo sfidat është se janë thuajse 65 institucione që duhet ta popullojnë, popullim i cili ka rezultuar jo i plotë. Pa dyshim, mund të mirëkuptohet sistemi i prokurorisë dhe i gjykatave, për shkak të numrit të kufizuar të gjyqtarëve dhe të prokurorëve, si rezultat i vetingut, por nuk ka justifikim që institucionet e tjera të mos bëjnë transparent, në kohë reale, informacionin në lidhje me numrin e fëmijëve viktima, që përballen me sistemin e drejtësisë ose në lidhje me masa të tjera. 
Në këtë kuadër, vlerësojmë se grupi i deputetëve “Miqtë e fëmijëve”, nëpërmjet mekanizmave të kontrollit parlamentar, mund të kërkojë të japë dhe të marrë informacione, për të pasuruar informacionet e tij, në mbrojtje ose në kundërshtim të një nisme ligjore, por edhe për të mbështetur më mirë procesin e transparencës së institucioneve, të cilat punojnë me dhe për të miturit.
Objektivi i katërt i strategjisë, pra parandalimi i ripërfshirjes në krim të të miturve dhe të të rinjve, do të thosha në të gjitha veprat penale, jo vetëm në krim, ka qenë një nga sfidat e strategjisë së parë. Ju e dini se, në kuadër të kësaj strategjie, u ngrit Qendra për Parandalimin e Kriminalitetit të të Miturve dhe të të Rinjve. Janë miratuar 2 programe mbështetëse për fëmijët, për periudhat përpara se ta përfundojnë dënimin dhe të lirohen, por edhe pasi e kanë vuajtur dënimin dhe duhet të rehabilitohen në shoqëri. Në këtë kuadër, ka një progres, por ka edhe shumë për të bërë. Nëse ka një pikë apo një aspekt, ku grupi i deputetëve “Miqtë e fëmijëve” mund të ndihmonte, si përfaqësues i zgjedhësve, edhe i të rinjve votues për herë të parë në zonat e tyre, ose si ligjbërës, në kuadër të kontrollit parlamentar apo të miratimit të buxheteve, do të ishte krijimi i një drejtësie, e cila nuk do t’i çonte fëmijët në burg, por i një drejtësie e cila do ta parandalonte këtë, çka do të thotë parandalimin e të gjithë faktorëve kriminogjenë, duke forcuar drejtësinë restauruese dhe ndërmjetësimin, duke mbështetur familjet në nevojë me programe sociale. Kjo mund të bëhet jo vetëm nga grupi i deputetëve “Miqtë e fëmijëve”, por, sidomos, nga Komisioni për Çështjet Ligjore, Administratën Publike dhe të Drejtat e Njeriut, Komisioni për Punën, Çështjet Sociale dhe Shëndetësinë, Komisioni për Edukimin dhe Mjetet e Informimit Publik, nëpërmjet informimit më të mirë të fëmijëve dhe përmirësimit të kurrikulave. 
Ne vazhdimisht bëjmë kurrikula shumë të mira në shkolla, por sot një numër i madh i fëmijëve nuk e dinë se, për shembull, çfarë mund të ndodhë pas një ndeshjeje futbolli, nëse fëmijët që cenojnë ligjin shoqërohen në komisariat. Pra, çfarë duhet të bëjnë? Si do të trajtohen? Kë duhet të kërkojnë? Në këtë kuadër, secili nga ne duhet “të veshë këpucën e fëmijës” dhe të mendojë sikur të ishte fëmija i tij. Prandaj, programet e parandalimit të ripërfshirjes së fëmijëve në krim dhe të kontaktit, edhe për herë të parë, duhet të jenë patjetër programe që duhet të jenë në fokus. Ne nuk duhet të mendojmë si të ndërtojmë burgje të reja, por të mendojmë si të parandalojmë braktisjen e shkollës nga fëmijët, që ata të mos i drejtohen rrugës së krimit dhe më pas të përballen me drejtësinë. Shanset për t’iu rikthyer komunitetit, nëse nuk ka investime dhe programe, do të jenë shumë më të pakta dhe pasojat do t’i vuajmë të gjithë.
E fundit është rishoqërizimi, riintegrimi dhe rehabilitimi i fëmijëve. Kemi folur shumë, unë kam qenë edhe një nga nënkryetaret e grupit të deputetëve “Miqtë e fëmijëve”, por nuk kemi arritur të bëjmë sa duhet për fëmijët viktima: viktima të dhunës seksuale; viktima të dhunës online; viktima të dhunës në familje; fëmijët e pashoqëruar. Sot është edhe një kategori e re e fëmijëve të huaj të pashoqëruar. Zonja Tandili, drejtoreshë e Agjencisë, i di shumë mirë sfidat me të cilat hasemi. 
Dje unë isha në një nga burgjet në Veri të Shqipërisë dhe konstatova se stafet e burgjeve vuajnë në lidhje me trajtimin e të huajve, të cilët janë nga shtete që nuk ua njohin gjuhën, nuk ua njohin kulturën, pra kanë shumë probleme. Në këtë kuadër, sfidat për qeverinë, por edhe për Kuvendin, janë rritur, pasi nuk do të merremi vetëm me fëmijët shqiptarë, por edhe me fëmijët e huaj. 
Të mos harrojmë se kemi edhe një kategori fëmijësh të pashoqëruar jashtë kufijve. Besoj se i keni parë lajmet dhe e keni parë se ç’po ndodh në Britaninë e Madhe me fëmijët shqiptarë të pashoqëruar. Pra, strategjia duhet të mendojë më shumë për trajtimin e fëmijëve viktima. Në strategjinë e parë, për aq kohë sa ishte, është bërë mjaftueshëm, por nuk është bërë sa duhet. 
Në strategjinë e re fokusi kryesor, gati 50% e masave, është te fëmijët viktima dhe te parandalimi i hershëm i përfshirjes së fëmijëve, si viktima dhe si autorë të veprave penale. Që të bëhen të gjitha këto, strategjia ka pasur si objektiv shumë të rëndësishëm forcimin e bashkëpunimit të institucioneve në nivel kombëtar, qendror dhe vendor. 
Të nderuara kolege deputete dhe kolegë  deputetë, po ju drejtohem kryesisht juve. 
Ka disa modele shumë të mira në praktikë, siç është modeli barnahus për fëmijët viktima të dhunës seksuale, që tashmë po eksperimentohet në Shqipëri nga një organizatë e shoqërisë civile. Ndërkohë, Ministria e Shëndetësisë ka krijuar një qendër për trajtimin e fëmijëve viktima të dhunës, madje ka edhe një qendër të dytë, siç po më thotë zonja Alma, por në nivel vendor ka disa struktura, të cilat janë krijuar me mbështetjen e UNICEF-it, “Save the Children”. “Terre des hommes” ka përgatitur manuale shumë praktike, jashtëzakonisht të mira, me gjuhë miqësore qoftë për profesionistët, qoftë për fëmijët, të cilat kanë nevojë të provohen, të vlerësohen në nivel vendor dhe, siç janë zbatuar në disa bashki, si në Berat, në Shkodër, në Pukë, në Gjirokastër, duhet të replikohen dhe të zbatohen edhe në bashkitë e tjera. 
Drejtësia miqësore për fëmijët nuk mund të bëhet nga një institucion i vetëm dhe këtë nuk mund të vazhdojmë t’ua kërkojmë gjithmonë shoqërisë civile apo organizatave ndërkombëtare. Përgjegjësinë duhet ta marrin institucionet shtetërore, pa dyshim, në partneritet me ta, prandaj këto modele që janë ngritur është mirë të njihen dhe të promovohen aty ku ju jeni deputetë dhe organet e qeverisjes vendore të inkurajohen për të mos u mbledhur formalisht, por t’u ofrojnë ndihmë dhe mbështetje të gjithë fëmijëve të zonave, të cilat ju përfaqësoni. Kjo është shumë e rëndësishme dhe ka jashtëzakonisht shumë informacion, të cilin, edhe kur unë kam qenë deputete, nuk arrinim ta merrnim. Tashmë që unë jam më e lirë dhe kam më shumë kohë të lexoj, e kuptoj sesa shumë gjëra janë bërë, por ne nuk e kemi të gjithë informacionin e duhur. 
Duke përfunduar prezantimin e pikës së parë të strategjisë, do të doja të thosha se e gjithë kjo strategji do të kishte ecur më mirë, nëse do të ishte mbështetur më mirë nga buxheti. Pjesa më e madhe e strategjisë së parë është mbështetur nga donatorët dhe mbështetja nga buxheti i shtetit ka qenë më e pakët. Kjo bënte sens, sepse, kur është miratuar strategjia, buxhetet afatmesme kanë qenë të miratuara. Edhe me fillimin e zbatimit të strategjisë së re kemi një sfidë, pasi buxheti afatmesëm deri në vitin 2024 është miratuar, por ju, si deputetë, mund të kontribuoni në rishikimin e tij, ju mund ta ngrini zërin. Ky grup deputetësh ka një përvojë shumë të mirë, që nga koha e krijimit të tij, dhe shumë nisma janë bërë prej tij dhe jo prej komisioneve parlamentare. 
Në këtë kuadër, buxhetimi është njëra sfidë dhe sfida e dytë është monitorimi. Nëse kjo strategji do të ishte monitoruar më mirë nga institucionet përgjegjëse, por sidomos nga parlamenti, do të kishte një rezultat shumë më të mirë, prandaj në strategjinë e re 2022-2026 është rifutur ajo çka ka ngelur e parealizuar nga strategjia e parë.
Së dyti, ka një qasje të re, që është parandalimi i hershëm i konflikteve me fëmijët dhe ndaj fëmijëve, ku masat e reja alternative do të zënë vendin kryesor. Këto jo se nuk kanë qenë në strategjinë e parë, por tani ato do të jenë fokusi kryesor. Një institucion të ri për rehabilitimin dhe integrimin e fëmijëve do të ndërtohet në Mëzes dhe këtu është për t’u falënderuar Ministria e Drejtësisë. 
Risia tjetër ka të bëjë me fokusimin te fëmijët, jo vetëm në rastet kur ata gabojnë, por duhet të ndërhyjmë te familjet me fëmijë me probleme, me qëllim që fëmijët të gëzojnë mirëqenie dhe të mos bëhen viktima të botës së krimit. 
Po ta shihni, vizioni është ambicioz dhe garanton një miqësi më miqësore në mbrojtën e interesave më të larta të fëmijëve. Nuk mund të arrihet të jetë 100% miqësore për 5 vjet, por mund të jetë shumë më miqësore sesa është tani. 
Ndërsa misioni lidhet me bashkëpunimin e institucioneve, në partneritet me shoqërinë civile dhe organizatat ndërkombëtare dhe vendase, por edhe me anëtarët e shoqërisë, me qëllim parandalimin e përfshirjes së fëmijëve në vepra penale, parandalimin e viktimizimit të tyre dhe mundësinë e një sistemi drejtësie, për t’iu përgjigjur nevojave të të gjithë fëmijëve: atyre me aftësi të kufizuara; me orientim të ndryshëm seksual; me familje në gjendje ekonomike jo të mirë; me nevoja të veçanta; atyre që janë në konflikt me ligjin dhe të fëmijëve viktima. 
Shumë shkurt, pasi edhe zonja Tahiraj, zonja Kozma dhe zoti Karameta e përmendën, kjo strategji do të ketë 4 qëllime strategjike, ku risitë do të jenë parandalimi i hershëm dhe programet e mbështetjes së viktimave në nivel vendor dhe qendror, të cilat do të jenë në fokusin kryesor. Dikush mund të pyesë për veprimtarinë që mund të ketë grupi i deputetëve “Miqtë e fëmijëve” dhe mund të them se, lidhur me qëllimin e parë, i cili synon parandalimin e hershëm, të gjitha komisionet parlamentare, por edhe grupi i deputetëve, mund të kontribuojnë nëpërmjet mekanizmave të kontrollit për të parë nëse programet mësimore do të përmirësohen, për t’iu dhënë fëmijëve informacionin e duhur dhe këtu të mendojë secili për fëmijën e vet. Sa të informuar e ka fëmijën e tij, për të mos rënë viktimë e një abuzimi pedofilie ose të një krimi në internet?
E dyta, janë programet e drejtësisë restauruese të ndërmjetësimit, zgjidhja e konflikteve në mënyrë miqësore, pa qenë nevoja të vijë punonjësi i Policisë për t’i shoqëruar fëmijët në komisariat. Pra, a ka ndonjë pengesë në ngritjen e grupeve të ndërmjetësimit në të gjitha shkollat? A ka ndonjë pengesë në trajnimin e mësuesve, të nxënësve, të senatorëve, të prindërve ose të anëtarëve të bordit, për të krijuar programe ndërmjetësimi? A është e vështirë të kemi ndërmjetësues të licencuar për të adresuar konfliktet dhe për të mos i përfshirë punonjësit e Policisë në trajtimin e konfliktit, për të mos i çuar fëmijët në komisariat dhe për të mos i paraburgosur? Madje, mund të zgjidhen në mënyrë miqësore edhe të gjitha konfliktet e mëpasshme.
Media luan një rol shumë të rëndësishëm dhe këtu shoh zonjën Zhupa, e cila, me aq sa di, është pjesë e Komisionit. AMA luan, gjithashtu, një rol të rëndësishëm dhe raporton te ju, por ju mund të bëni edhe seanca dëgjimore për të parë sesi operatorët e shërbimeve të medieve ofrojnë programe: a shohin fëmijët programe miqësore për moshën e tyre dhe në gjuhën e tyre? A kanë fëmijët nevoja të veçanta për programe ku mund të marrin informacione për ta? Kuvendi mund të bëjë shumë dhe në këtë aspekt, unë dua që të jeni një zë shumë i fuqishëm. Kjo është arsyeja që kërkuam të ishin (fëmijët) në Kuvend. Është hera e parë që Kuvendi konsultohet në lidhje me strategjinë e drejtësisë për të miturit.
 E dyta, si objektiv është edhe kuadri ligjor institucional, profesionistët që mundësojnë drejtësi miqësore. Në këtë pjesë deputetët mund të bëjnë shumë në kuadër të nismave ligjore dhe në kuadër të kontrollit të ligjeve. Ligjet që ne kemi miratuar, a janë funksionalë, apo i kemi bërë vetëm që të jenë të bukur në letër? 
Në këtë kuadër mund të ketë përmirësime të Kodit të Familjes, përmirësime të Kodit Civil, përmirësime të Kodit Penal, si dhe mund krijohen dhe të promovohen praktika pozitive.
 Të nderuar deputetë dhe deputete, sa herë që flisni dhe kundërshtoni një ligj, është mirë të sillni modelet e mira, edhe modelet e shëmtuara, dështimet që ka pasur një ligj, sepse vetëm kështu ju kontribuoni në objektivin e dytë strategjik. Është momenti për të monitoruar zbatimin e reformës në drejtësi, punën që do të bëjë KLP-ja, KLGJ-ja, gjykatat, për të ngritur seksionet e të miturve, pra zbatimin e hartës së re gjyqësore. Zbatimi i hartës gjyqësore fillon në vitin e ri, prandaj është mirë të jemi në kohë, për të krijuar mjedise miqësore, por për të parë edhe rekrutimet, që gjyqtarët dhe prokurorët e emëruar në këto seksione të jenë të profilizuar, të specializuar në drejtësinë e të miturve. Sikurse Komisioni i Sigurisë dhe grupi i deputetëve mund të monitorojnë komisariatet e policisë, për të parë nëse ka mjedise miqësore, nëse fëmijët pyeten në mënyrë miqësore, nëse fëmijët merren në zyrat e punonjësve të policisë, apo nëse pyeten në mjedise që nuk janë aspak miqësore. Të mos harrojmë, fëmijët janë edhe viktima. 
Gjithashtu, këmbëngulja dhe presioni pozitiv që ju mund të bëni ka lidhje edhe me trajnimet për kapacitetet e profesionistëve. 
Komisioni për Qeverisjen Vendore, Komisioni i Ligjeve, grupi i deputetëve mund të ndihmojnë 61 bashkitë. Jemi para zgjedhjeve lokale dhe një nga kriteret që mund t’u vihet si kusht kandidatëve për kryetarë bashkie, është që të tregojnë se çfarë do të bëjnë në kuadër të zbatimit të strategjisë për të mitur. A do të kenë ndonjë premtim konkret? Nëse ata nuk kanë, s’kanë pse ta marrin votën e votuesve për herë të parë. Mos harroni se Kodi i Drejtësisë Penale për të mitur zbatohet edhe për fëmijët 18 - 21 vjeç, të cilët e kanë kryer krimin kur kanë qenë të mitur dhe ata janë votues. Ata duhet të shikojnë sesi mbrohen dhe sesa shërbime miqësore do të ofrojë kryetari i bashkisë për ta. Nëse ata do të jenë viktimë e ndonjë krimi apo nëse do të jenë në konflikt me ligjin, nëse ata kanë gabuar, çfarë programesh mbështetëse do të ketë për rehabilitimin e tyre? Kjo, edhe për votuesit e rritur.
 Objektivi i tretë strategjik ka të bëjë me fuqizimin e kapaciteteve për garantimin e një qasjeje të një drejtësie miqësore, në çdo kohë dhe për çdo fëmijë. E theksoj “në çdo kohë”, sepse drejtësia miqësore nuk është vetëm brenda orarit zyrtar. Drejtësi miqësore duhet të ketë në çdo orë, kur fëmija mund të jetë viktimë ose, për fatin e keq, kur bie në konflikt me ligjin. Në këtë kuadër, për mbrojtjen e fëmijëve dëshmitarë (se kemi edhe fëmijët dëshmitarë), viktimave dhe fëmijëve në konflikt me ligjin, krahas ndihmës juridike parësore dhe dytësore duhet të ketë programe. 
 Risia e kësaj strategjie, të dashur kolegë deputetë, është dëmshpërblimi i viktimave. Në vitin 2004 Shqipëria ka ratifikuar Konventën për Dëmshpërblimin e Viktimave. Në ligj e kemi, e kemi pasur që në vitin 2005 dhe vijojmë ta kemi, por dëmshpërblimi i viktimave të mitura nuk funksionon. Është risi, jo në ndryshmin e ligjit, por në përmirësimin e ligjit ose të praktikave të zbatimit të ligjit, në krijimin e një modeli, në mënyrë që çdo fëmijë që është viktimë e abuzimit seksual, e dhunës në familje dhe e trafikimit, të dëmshpërblehet. Ne dëmshpërblejmë persona që kanë funksione publike, të cilët marrin miliona lekë dëmshpërblim, por nuk dëmshpërblejmë qoftë edhe një mitur për të thënë se drejtësia në Shqipëri është miqësore për fëmijët.
E fundit fare. Shërbimet miqësore nuk do të thotë që t’i ketë vetëm gjykata, prokurorët dhe punonjësit e policisë, të cilët kanë marrë emërtimin “gjyqtarë, prokurorë dhe punonjës policie për të mitur”, por do të thotë “shërbime”. Sa shërbime ofron drejtësia për një të fëmijë të abuzuar seksualisht, që në momentin kur prindi i tij denoncon? Kemi shërbime miqësore në të gjithë Shqipërinë? A janë cilësore këto shërbime? Unë besoj se zonja Tandili, që punon natë dhe ditë, e ka shumë të vështirë të përmbushë të gjitha nevojat e fëmijëve. A mund t’i bëjë qeveria vetëm? Jo, kërkohet ndihma e deputetëve. Duhet buxhet. Duhet buxhetim. Duhet monitorim.
Ju, si grup deputetësh, bëni vizita kaq të mira, se unë ju ndjek në mënyrë sistematike, edhe për nostalgji, por edhe se ju kam miq. Bëni shumë mirë që shkoni në të gjithë Shqipërinë. Është gjëja më e mirë që keni bërë, që ne, me grupin e parë të deputetëve Miqtë e Fëmijëve, nuk e kemi bërë aq sa duhet. Por është koha të kërkoni që (rezultatet e këtyre vizitave) t’i ktheni në nisma individuale ose në nisma si grup. Pra,  shërbime për të gjithë fëmijët, kudo ku banojnë dhe jo vetëm në Tiranë.
 Objektivi i fundit është drejtësia, që do të mundësojë parandalimin e përfshirjes së fëmijëve në krim, rishoqërizim, riintegrim. Nuk do të flas për qendrën e Mëzesit, sepse mendohet që do të ngrihet gjatë këtyre 4 vjetëve dhe do të fillojnë të përgatiten protokollet, stafet dhe të tjera, por kemi nevojë për programe, pasi fëmija ka hyrë në rrugën e krimit, ka vuajtur dënim dhe do të dalë. Ai është fëmija ynë, do të jetë fqinji ynë. Ai do të ndajë bankën e shkollës me fëmijët tanë, do të jetë në vendin e punës me ne,  prandaj ka nevojë për një qasje tjetër. Që të kemi një qasje pozitive, duhet që fëmijët të mos i çojmë në burg. A ka mundësi që burgu të mos ketë më fëmijë? Kjo do të thotë se shmangia nga masa e burgimit duhet të jetë kryesorja. Por “shmangie” nuk do të thotë që prokurori ta thërrasë fëmijën dhe t’i thotë: “Unë po të këshilloj dhe herë tjetër mos e bëj”, sepse kur fëmija të kthehet në komunitet, përsëri do të kthehet tek i njëjti prind abuzues, tek ajo nënë, e cila nuk ka asgjë për t’i ofrojë në tryezë, prandaj kërkohen programe mbështetëse. 
Në këtë kuadër, grupi i deputetëve Miqtë e Fëmijëve mund të kontribuojë shumë në këtë element ose në objektivin e katërt të kësaj strategjie duke e inkurajuar qeverinë, por edhe duke monitoruar, pse jo, duke bërë edhe një kontroll postlegjislativ të ligjeve. Për shembull, ligji  për të drejtat e fëmijëve, si po funksionon, apo institutet e veçanta që mund të jenë? Në këtë strategji, për pjesën më të madhe të aktiviteteve ne kemi parashikuar, vlerësim, monitorim edhe përditësim të praktikave të tyre.
Sfida e parë që do të ketë kjo strategji është buxheti. 
Ndjesë, se do të ndalem edhe te buxheti, por me këtë çështje do ta mbyll. Kjo strategji ka kosto, sepse nuk do të shkohet thjesht te elementet e miratimit të ligjeve, por tek eficienca. Pra, strategjia nuk do të matet sa aktivitete apo sa takime do të bëhen, por me rezultatet që do të sjellë, sa fëmijë janë parandaluar nga hyrja në krim, sa fëmijë janë parandaluar nga të qenit viktima apo edhe sa fëmijë janë rehabilituar. Pra, të matësh rezultatin nuk është lehtë. Kjo ka qenë një nga sfidat e kësaj strategji dhe për këtë arsye mori më shumë kohë se sa ishte menduar.
Në kuadër të buxhetit, po të shikoni në dokument kostot që janë vlerësuar nga profesoreshë Duka, janë sipas çdo qëllimi politik, por në dokumentet që ju keni marrë nëpërmjet postës elektronike dhe postës zyrtare me protokoll, keni të detajuar edhe aktivitetet, edhe buxhetet e detajuara sipas çdo aktiviteti. Ne nuk mund të vazhdojmë të kërkojmë që pjesën më të madhe të buxhetit ta paguajnë donatorët. Në këtë kuadër, është pozitive që buxheti i shtetit do të mbulojë 86% të kostove dhe hendeku deri tani është 12,3. Dua që këto shifra t’i marrim me rezervë, sepse procesi i konsultimit publik mbyllet në datën 16. Dje kanë ardhur komente dhe sugjerime të reja nga organizata të shoqërisë civile, nga Avokati i Popullit dhe nga drejtoria e përmbarimit. Po ashtu, organizata të tjera të shoqërisë civile kanë sjellë sot komente, kështu që buxheti do të rishikohet dhe të gjitha rekomandimet e ardhura nga konsultimi publik do të rimerren sot dhe nesër nga sekretariati i strategjisë që është këtu, të cilët i falënderoj, se janë djem dhe vajza që kanë punuar me përkushtim dhe kanë bërë një punë shumë të mirë. Pra, detyrimi është që çdo rekomandim do të reflektohet një për një dhe do të ndikojë te buxheti. Për rrjedhojë, ju do të keni shifrën reale, përfundimtare se sa do të kushtojë strategjia, sa do të jetë hendeku që do të mbulohet nga donatorët, pasi të mbyllet procesi i konsultimit publik.
Pa dyshim që pjesën më të madhe të buxhetit na e zë ndërtimi i institutit të Mëzezit, por është koha, të nderuar kolegë, meqenëse ka përfaqësues edhe të shoqërisë civile, meqenëse këtu afër kam edhe një mike shumë të mirë, zëvendësministren e Arsimit, profesoreshë Nina Guga,  që shumë gjëra t’i bëjmë nëpërmjet sistemit arsimor, nëpërmjet arsimit, edukimit të fëmijëve, nëpërmjet mekanizmave që ekzistojnë në nivel vendor. Nuk është nevoja të shpikim metoda të reja. Shoqërinë civile dhe organizatat partnere që punojnë me fëmijët i keni në dispozicion, edhe Parlamentin, edhe ministritë, në këtë mënyrë mund të arrijmë rezultate.
Unë do të doja që në vitin 2026, kur të mbarojë kjo strategji ose gjatë fazës së rishikimit të mos themi: “Nuk është bërë kjo masë, nuk është përmbushur ky detyrim”, por të themi: “Këto u përmbushën dhe u tejkaluan”. Vetëm atëherë ne e kemi bërë detyrën tonë edhe si prindër, edhe si qytetarë, edhe si aktivistë të shoqërisë civile, edhe si politikanë ose politikëbërës.
Shumë faleminderit!
Ndjesë që e zgjata diskutimin, por doja t’ju ngacmoja, t’ju inkurajoja, edhe t’ju frymëzoja pak më shumë, sepse vetë ndihem debitore në raport me fëmijët.
Faleminderit! 
Dasantila Tahiraj - Shumë faleminderit, zonja Hysi për paraqitjen e detajuar të të gjithë strategjisë!
Në fakt, kjo është një tavolinë ku jo vetëm paraqitet strategjia, por ka ardhur momenti i diskutimit dhe i pyetjeve.
Kështu që, secili nga pjesëmarrësit në këtë takim mund ta marrë fjalën për të bërë pyetje që i kanë lindur gjatë dëgjesës së strategjisë apo mund të shtoni diçka, që mund të përmirësohet.
Po, zonja Koliqi.
Emilja Koliqi – Përshëndetje, të gjithëve!
Faleminderit prezantuesve të strategjisë, në veçanti zonjës Hysi!
Unë do të ndalem pak në çështjet e buxhetimit, meqenëse jam pjesë e Komisionit të Ekonomisë dhe Financave, por edhe pjesë e nënkomisionit të Objektivave të Zhvillimit të Qëndrueshëm. Meqenëse Shqipëria është pjesë e objektivave të zhvillimit të qëndrueshëm edhe në zbatim të Konventës për të Drejtat e Fëmijëve, para raportimit ndërkombëtar, nënkomisioni që përbehet jo vetëm nga anëtarë të Komisionit të Ekonomisë, por edhe  nga deputetë të komisioneve të tjera të përhershme të Kuvendit, ka qëllim kryesor të ndjekë buxhetimin në të gjitha projektligjet që paraqiten në Parlament për miratim. Pra, secili prej përfaqësuesve të nënkomisionit të Objektivave të Zhvillimit të Qëndrueshëm, duhet të kontrollojë sa i buxhetur është një projektligj, në drejtim të objektivave të zhvillimit të qëndrueshëm.
Në lidhje me fëmijët, kemi pasur takime të vazhdueshme, por edhe rekomandime nga UNICEF-i, ku në funksion të buxhetimit të objektivave të zhvillimit të qëndrueshëm janë 44 indikatorë që prekin fëmijët drejtpërdrejt, nga 232 që janë gjithsej. Shumë prej tyre janë të drejtuar edhe në treguesit për fëmijët romë dhe egjiptianë, për të parë sesa prej tyre lypin në rrugë, sidomos gjatë sezonit turistik. Po ashtu, janë të lidhura shumë me varfërinë e fëmijëve, pasi nga studimi i organizatës “Save the Children”, që është bërë në vitin 2020, rezulton se 49,4% e fëmijëve janë në rrezik të varfërisë. Pra, ne kemi një përqindje shumë të lartë ose përqindjen më të lartë në krahasim me 14 vendet e tjera që janë marrë për studim.
Një çështje tjetër që është theksuar në përmbledhjen e strategjisë, që na është vënë në dispozicion, është shlyerja e detyrimeve, ku thuhet se për periudhën 2016 deri më 30.09.2020 janë regjistruar 33 205 çështje, nga të cilat 11 525 raste nuk e shlyejnë detyrimin për pamundësi paguese nga ana e debitorit. Prandaj, është kërkuar vazhdimisht nga ana e të gjithë deputetëve të Komisionit të Ekonomisë dhe Financave, si edhe ka pasur një kërkesë të veçantë nga ana e deputetit Leskaj për Ministrinë e Shëndetësisë, për përcaktimin e minimumit jetik, pasi është shumë i rëndësishëm, sepse përcaktimi i minimumit jetik lidhet me të gjitha proceset gjyqësore dhe me  vendosjen e pensioneve,  që duhet të përfitojnë fëmijët që janë me familje të ndara.
 Një gjë tjetër, ne sapo përkujtuam Ditën Ndërkombëtare të Personave me Aftësi të Kufizuar dhe patjetër që në qendër të vëmendjes është edhe trajtimi i fëmijëve si persona me aftësi të kufizuar. Ne shohim se ka një rritje të strukturave që merren me trajtimin e tyre dhe për procesin e integrimit këta fëmijë nuk po trajtohen vetëm në qendra të specializuara, por edhe brenda shkollave normale
Një propozim që u bë gjatë miratimit të buxhetit të vitit 2023, ishte edhe rritja e buxhetit për mësuesit ndihmës për këta fëmijë, për të dhënë asistencë ndaj fëmijëve me aftësi ndryshe, që janë nëpër klasa të ndryshme. Por ky amendim nuk u miratua në Parlament dhe m’u duk një moskushtim i vëmendjes ndaj personave me aftësi ndryshe, aq më tepër për fëmijët dhe për respektimin e të drejtave të fëmijëve.
Në lidhje me mbështetjen buxhetore, siç u theksua edhe këtu, patjetër që rritja e mbështetjes buxhetore duhet bërë shumë më tepër edhe nëpër bashkitë, sepse sot bashkitë nuk kanë asnjë mbështetje buxhetore nga qeveria, nga Ministria e Shëndetësie apo nga ministri të tjera, por (punojnë) vetëm me donacione.
U përmendën disa bashki, të cilat kanë krijuar disa modele me ndihmën e organizatave partnere dhe unë mendoj se këto modele duhet të promovohen edhe nëpërmjet Ministrisë së Brendshme, nëpërmjet Agjencisë së Mbështetjes së Vetëqeverisjes Vendore. Kjo agjenci duhet t’i marrë këto modele dhe t’i promovojë, t’i shpërndajë në të gjitha bashkitë e vendit.
Një problem tjetër që dua të përmend lidhet me gjendjen ekonomike të të gjitha familjeve shqiptare, sepse sot sipas të dhënave  43% e familjeve shqiptare janë në rrezik varfërie. Prandaj, niveli ekomomik i të gjitha familjeve lidhet shumë edhe me gjendjen e fëmijëve.
 Një tjetër tregues ku kemi përkeqësim është vdekshmëria foshnjore. Duke krahasuar vitin 2017 me vitin 2020, në qoftë se në vitin 2017 kishim 8 vdekje për 1000 lindje, në vitin 2020 ky tregues ka shkuar 10,3 vdekje për 1000 lindje ndërsa për fëmijët nën 5-vjeç nga 9,2 ka shkuar në 11. Pra, 11 vdekje për 1000 lindje. Edhe në këtë drejtim kemi një përkeqësim, që lidhet me politikat shëndetësore të Ministrisë së Shëndetësisë.
 Po ashtu, më 12 korrik kemi pasur një takim të Miqve të Fëmijëve me përfaqësuesit e UNICEF-it dhe UNHCR-së në lidhje me fëmijët refugjatë, të cilët u përmendën edhe këtu,  pasi ju kishit shkuar edhe në një nga burgjet ku ndodhen ata. Unë dua të di, në kuadër të flukseve migratore dhe të fëmijëve të pashoqëruar, çfarë përmban konkretisht strategjia për të miturit?
Faleminderit!
Dasantila Tahiraj - Faleminderit, zonja Koliqi!
Diskutime të tjera?
Në qoftë se nuk ka pyetje të tjera, ia jap fjalën zonjës Hysi për përgjigje, vetëm ju lutem, zonja Hysi, të koncentruar përgjigjen, sepse në orën 12:00 është një aktivitet tjetër.
Vasilika Hysi – Po.
Shumë faleminderit, për diskutimin edhe për pyetjen që bëtë! 
Në fakt, kjo është projetkstrategjia e sistemit të drejtësisë dhe do të fokusohet vetëm te sistemi i drejtësisë dhe shërbimet që ofron ky sistem. Megjithatë, nga të gjitha çështjet që ju trajtuat, katër çështje mbulohen nga strategjia. 
E para, fëmijët në risk, fëmijët e rrugës dhe fëmijët në rrezik për të braktisur arsimin. Këto dy kategori janë të përfshira në strategji, janë përfshira në kuadër të programeve dhe masave për parandalimit e përfshirjes së tyre, si dhe në punën për të parandaluar braktisjen arsimit. Të mos harrojmë se edhe Ministria e Arsimit ka një strategji për arsimin, ka një agjendë kombëtare për të drejtat e fëmijëve, ka një plan veprimi për antitrafikun, kështu që kjo strategji nuk mund të marrë dhe të parashikojë veprimtari, aktiviteti që tashme janë të parashikuara në strategjitë të tjera. Pra, fëmijët në rrezik dhe fëmijët në rrezik për të braktisur shkollën janë kategori të përfshira në strategji.
 E dyta, detyrimi ushqimor. Kjo është risia e strategjisë, për të cilën do të ketë edhe nisma ligjore. Pra, do të bëhet një vlerësim i të gjitha politikave të deritanishme. Kërkohet përmirësimi i Kodit të Familjes, marrja e modeleve të reja, pse jo të pilotojmë një përgjegjësi të re të qeverisë, të institucioneve për të përmbushur detyrimin ushqimor, për aq kohë sa një pjesë e familjeve, e prindërve nuk e përmbushin atë. Pra, detyrimi ushqimor është pjesë e kësaj strategjie.
 Fëmijët me aftësi të kufizuar, të gjitha kategoritë pa përjashtim, janë në të katër objektivat strategjikë dhe ka një sërë aktivitetesh specifike për ta, kudo ku flitet për “drejtësinë miqësore”, për çdo fëmijë përfshirë edhe fëmijët me aftësi të kufizuara, ku përfshihet informacioni në gjuhën e shenjave, mjediset miqësore, aksesueshmëria, mbështetja dhe shërbimet në përputhje me nevojat.
 Lidhur me buxhetet vendore ju keni shumë të drejtë, por shumë masa përfshihen në strategji. Mua më vjen mirë që në konsultimin publik zonja Tandili dhe Ministria e Shëndetësisë kanë mbështetur strategjinë dhe kanë dhënë dakordësinë, sepse pa shërbime në nivel vendor kjo nuk bëhet. 
E nderuar kolege deputete, që je anëtare në Komisioni e Financave dhe në nënkomisionin për Objektivat e Zhvillimit të Qëndrueshëm, luftoni fort që buxheti të rritet për bashkitë, edhe ju si nënkomision mund t’i monitoroni shumë nga objektivat. 
Kjo direktivë shkon nën objektivin 16, objektivin 5. Pra, ka shumë objektiva të zhvillimit të qëndrueshëm që lidhen me këtë Strategji. 
Lidhur me fëmijët e pashoqëruar, Strategjia parashikon drejtësi miqësore për ta, që nga ofrimi i informacionit ligjor, që nga gjuha e fëmijës, mbështetjet, shelters-at e gjithçka tjetër. 
Po të shikoni, ka një sërë programesh për mbështetjen e këtyre fëmijëve, si viktima, se në shumicën e rasteve janë viktima, në ofrimin e ndihmës ligjore. 
Termi i përdorur është “drejtësi miqësore për çdo fëmijë”. Kur thuhet “për çdo fëmijë”, nënkupton fëmijë shqiptarë, fëmijë të huaj, fëmijë pa shtetësi, fëmijë të shoqëruar, fëmijë të pashoqëruar, fëmijë me nevoja të veçanta ose fëmijë që nuk kanë ndonjë nevojë të veçantë. Ama, të gjithë kanë nevojë për një drejtësi miqësore. 
Faleminderit!
	Dasantila Tahiraj – Faleminderit, zonja Hysi!
	Fjalën e ka nënkryetarja e grupit, zonja Ina Zhupa.
	Ina Zhupa – Faleminderit!
Fillimisht, dua ta falënderoj në mënyrë të veçantë zonjën Vasilika Hysi për disa arsye.
E para, për mënyrën se si ka funksionuar Grupi “Miqtë e fëmijëve” kur ju e keni drejtuar, se, në fakt, keni qenë një nga nënkryetaret, por de facto keni qenë si kryetare e grupit, edhe për shkak të pozicionit tuaj si nënkryetare e Kuvendit. Keni bërë një paketë të shkëlqyer që neve na u la si trashëgimi, po them, nga puna juaj dhe për këtë dua t’ju falënderoj!
E dyta, dua t’ju falënderoj për pasionin dhe mënyrën se si sot transmetuat të gjithë strategjinë dhe të gjitha problemet, duke bërë nga ana jonë që vetëm të mbajmë shënime dhe të reflektojmë për punë të mira që mund të bëhen në mënyrë të përbashkët. 
	E treta, dua të falënderoj dy kolege deputete, zonjat Antoneta Dhima dhe Emilia Koliqi, që, përveç ne, nënkryetarët, që në njëfarë mënyre e kemi për detyrë të organizojmë dhe të ndjekim aktivitetet, janë dy nga deputetet që i ndjekin në mënyrë të rregullt dhe japin sugjerime, mendime, për grupin “Miqtë e fëmijëve” dhe realisht dua të jem falënderuese ndaj jush, për kontributin që jepni, edhe si deputete, që i njihni mirë fushat tuaja, fusni edhe këndvështrimin ekonomik, një gjë që mua personalisht, për shembull, më mungon, sepse jam më shumë e pjesës së shkencave sociale, e medies, dhe kjo pjesa ekonomike plotësohet shumë mirë nga Emilia dhe Antoneta. 
	Desha të them gjërat e mira sot dhe ato pozitive, dhe jo problematikat. 
	Më pëlqen rasti i bashkëpunimit ndërmjet Ministrisë së Drejtësisë dhe Bashkisë Tiranë për të mos të të çuar në burg për një cigare hashashi dhe për të bërë atë drejtësinë që rikuperon, drejtësinë e cila është më shumë për ta kthyer në rrugën e drejtë fëmijën dhe jo drejtësinë që do ta ndëshkojë, pra jo atë ndëshkuese sesa atë që do ta rikuperojë. 
Se çfarë mund të bëjmë ne që të mos jetë një gjë vetëm e Bashkisë Tiranë, por të jetë diçka e shtrirë për të gjithë Shqipërinë, e kam ngritur edhe në një nga takimet që kemi pasur edhe me Kryetaren e Kuvendit, pra që një fëmijë, kur kapet edhe në Sarandë, po e them si deputete e Sarandës, apo në Konispol, të mos jetë i detyruar të shkojë në burg, por të ketë të njëjtat mundësi si një fëmijë që është në Tiranë. Pra, kjo gjë të shtrihet në të gjithë vendin dhe, vërtet, e përshëndes, sepse ndonjëherë, është ajo që tha edhe zonja Hysi, ata e bëjnë krimin edhe pa e ditur se po bëjnë një krim. E provojnë me idenë “Na, provoje, është interesante e të tjera e të tjera” dhe kapen me atë në dorë, marrin një ndëshkim dhe mund të jenë... Ka pasur raste, histori që i njoh, që ishin vërtet nxënës të mirë, por momenti... 
Dhe nuk është për t’u trajtuar në këtë aspekt për një fëmijë që duhet të shkojë në burg apo që duhet të ndiqet në këtë pjesën e burgimit të të miturve, gjë e cila, ndoshta, edhe me ndihmën e zëvendësministrit, duhet të mendohet... Pra, Ministria e Drejtësisë ta shtrijë në të gjithë Shqipërinë dhe të kenë mundësi të gjithë fëmijët të përfitojnë nga kjo mënyrë e re e të menduarit, që ju e keni zgjidhur në mënyrë shumë të mirë.
	Dua të ndalem te çështja e AMA-s, për shkak se, siç e thatë edhe ju, jam anëtare e Komisionit të Medies. Është shumë e drejtë, ne e kemi ngritur si shqetësim kur kemi pasur prezente zonjën Armela Krasniqi, ia kemi vënë edhe te rekomandimet që jep Kuvendi për t’u zbatuar vitin e ardhshëm, bashkë me rekomandime të tjera, pra në raportin ku ato përfshihen çdo vit, dhe do ta monitorojmë. 
Kemi lënë një takim të posaçëm për çështjet e mënyrës se si transmetohet në media dhe çfarë lloj presioni medietik për atë që transmeton media qoftë duke i vënë fëmijët, po them, në reflektorë. Ndonjëherë nuk duhen vënë, ndonjëherë duhet vënë çështja, pra është çështje që duhet vënë për t’u edukuar dhe ndonjëherë janë çështje që nuk duhen vënë, sepse lidhet me atë turpërimin apo me bullizimin që mund t’i bëhet fëmijës. Kjo duhet ndarë. Ndoshta duhen edhe trajnime që mund të bëjë UNICEF-i apo organizata të tjera edhe me aktorët medietikë, në bashkëpunim me AMA-n dhe me grupin e deputetëve “Miqtë e Fëmijëve”, mund ta kemi edhe si një nga detyrat tona për vitin 2023, sepse unë kam parë që ka një predispozitë të mirë edhe nga AMA për t’iu përgjigjur kësaj çështjeje.
Nga ana tjetër, në shënimet që kam mbajtur, keni shumë të drejtë te pjesa e monitorimit. Ajo që ne duhet të bëjmë, në fakt, edhe si Grupi “Miqtë e Fëmijëve”, po edhe si parlament, është të vendosim afate për monitorimin, që pikërisht afatet të na detyrojnë të bëjmë seancën e monitorimit dhe jo ta lëmë në rënie të lirë që monitorohen thjesht dhe vetëm institucionet. 
Nga ana tjetër, dhe nuk dua ta zgjas thjesht për çështje kohe, keni shumë të drejtë që duhet të ndërhyjmë dhe duhet të shikojmë të gjitha elementet që lidhen me Kodin e Familjes, me Kodin Civil, për të ndërtuar një drejtësi miqësore ndaj fëmijëve. Kryesor është parandalimi. Pra, të ndërtojmë diçka që parandalon, që edukon, që i bën fëmijët më të njohur me ligjin dhe me pasojat e tij, se sa të mund të krijojmë një drejtësi të fortë me pasojë burgimin në masë, sepse rasti i fëmijëve është i ndryshëm nga çdo qytetar tjetër, i cili, me vetëdije të plotë, zgjedh ta shkelë ligjin apo me vetëdije të plotë zgjedh një rrugë që nuk është ajo e drejta.
Nuk dua ta zgjas thjesht për efekt kohe, kam shumë shënime, por do t’i reflektojmë edhe në dokumentin final që do të dalë nga kjo konferencë e përbashkët, nga kjo punë e përbashkët.
Shumë faleminderit!
Dasantila Tahiraj – Faleminderit!
Fjalën e ka zoti Karameta për një koment. 
Klajdi Karameta – Shumë shkurtimisht, në kuadrin e diskutimeve që po mbahen, dua të theksoj dy-tri gjëra, që mendoj se janë me vlerë për të gjithë audiencën për sa i përket reformës që kemi bërë nga viti 2017 deri në vitin 2021. 
Mund t’ju them se Shqipëria, në rang rajonal, është ndër vendet avangardë për Kodin e Drejtësisë për të Mitur. Është vend avangard. Kemi një nga reformat më të mira që është bërë në rajon dhe do ta them me dy fjali se ku konsiston reforma, që të jetë e kuptueshme për të gjithë në sallë.
Reforma konsiston në faktin që një fëmijë, pra përdorim termin “fëmijë” deri në moshën 18 vjeç, por edhe për ata 18 vjeç deri në 21 vjeç për rastet kur dënimi vjen më mbrapa, nuk dërgohet më në burg, por themi: “po dërgohet në një institut”, i cili është një institut që do të merret me trajtimin e fëmijës nga pikëpamja sociologjike, psikologjike dhe sociale. 
Domethënë, është një qasje krejt e re në kushtet e teorisë së kriminologjisë, pra si e trajtojmë ne këtë individ? Cila është arsyeja? Arsyeja është sepse psikika e të miturit është e paformuar ende. Pra, ai është ende në ata kufij që nuk kupton çfarë është e drejta dhe çfarë nuk është e drejta.
Këtu kemi dy shina të mëdha.
Shina e parë është trajtimi dhe shina, që është më kryesore, e thatë edhe ju të gjithë parafolësit, dhe ju falënderoj, është parandalimi. 
Tani, ne si Ministri Drejtësie punojmë kryesisht te shina e trajtimit. 
Nga viti 2017 deri në vitin 2022 Ministria e Drejtësisë, në bashkëpunim me Kuvendin dhe me ndihmën e tij, ka miratuar Kodin e Drejtësisë për të Mitur. 
Gjithashtu, në Ministrinë e Drejtësisë është ngritur Qendra për Parandalimin e Krimeve, është ndërtuar sistemi i integruar elektronik, ku të gjithë aktorët (gjykatat, prokuroritë, policitë, IEVP-të dhe Qendra) hedhin të dhëna, që shërbejnë për të ndjekur krejt procesin se si ecën një i mitur që ka rënë në kontakt dhe në konflikt me ligjin. 
Është bërë një punë madhore për sistemin e integruar. Janë trajnuar magjistratët, prokurorët dhe gjyqtarët për arsye se, domethënë, Kodi është i ri dhe trajtimi është i ri. Pra, të gjitha institucionet hedhin këto. 
Tani, gjej rastin t’ju kërkoj ose t’ju lutem juve, përfaqësuesve të nderuar të Kuvendit të Shqipërisë, që hallka e fundit e sistemit, që është ky Instituti për të cilin po flasim, është shumë e rëndësishme, edhe te pjesa e buxhetimit. Për ç’ arsye? Për arsyen se Instituti për të cilin Ministria e Drejtësisë ka bërë edhe projektin, pra ka gjetur edhe terrenin ku mund të ndërtohet, në Mëzez, është një institut multidisiplinar, multimodal, ku do të trajtohen fëmijët që bien në konflikt me ligjin. Ata do të shkojnë atje, kanë mundësinë të ndjekin edhe shkollën prej aty dhe do të kenë mundësinë që, me pjesëmarrjen e punonjësve socialë, me pjesëmarrjen e psikologëve, e sociologëve, të trajtohen në mënyrë që të ndërgjegjësohen për atë që kanë bërë. 
Pra, duke zëvendësuar burgun, sado që ne kemi Institutin në Kavajë, por, domethënë, as krahasohet, e kemi shansin e mirë që, në qoftë se ne ndërtojmë Institutin në Mëzez, domethënë, kemi mundësinë të bashkëpunojmë edhe në kuadër rajonal me vendet e tjera dhe të bëjmë diçka shumë të bukur te ky Institut. 
Por, padyshim, siç u tha edhe këtu, të gjitha gjërat kanë një kosto dhe kostoja është një nga zërat që ju patë te prezantimit i zyshë Vasilikës. Pra, është një kosto që normalisht ne si Ministri Drejtësie nuk mund ta përballojmë dot vetë dhe kemi nevojë për mbështetje në atë lloj aspekti.
Së fundi, për sa u fol lidhur me parandalimin, dhe këtu do ta mbyll, parandalimi, siç e thanë të gjithë, është diçka për të cilën të gjithë jemi të interesuar, por është jashtë mundësisë së Ministrisë së Drejtësisë.
Parandalimi i krimeve nga të miturit është një detyrë e të gjithë shoqërisë. Asaj duhet t’i qasemi në të gjitha rrafshet, pra jo vetëm nga ana e Ministrisë së Drejtësisë. Është një përpjekje e të gjithë shoqërisë, në të gjitha strukturat, në të gjitha fushat e saj që, domethënë, të punohet te familja, të punohet tek edukimi, të punohet te kushtet për punësim të prindërve, të punohet kundër varfërisë.
Pra, është një qasje shumë e gjerë, e të gjithë shoqërisë, në mënyrë që të dalim te rezultati ynë i dëshiruar.
Faleminderit!
Dasantila Tahiraj – Fjalën e ka zonja Erisa Xhixho.
Erisa Xhixho – Përshëndetje!
Faleminderit të gjithëve!
Faleminderit, padyshim, UNICEF-it, zyshë Vasilikës, e cila ka qenë dhe ka dhënë një kontribut shumë të madh për grupin e deputetëve “Miqtë e fëmijëve”!
Të nderuar kolegë,
Lidhur me diskutimin që bëjmë sot, unë dua të ndalem në disa momente, pa dashur të përsëris veten dhe duke marrë shkas në vijë logjike edhe me zëvendësministrin e Drejtësisë.
Mendoj se çdo gjë që ne flasim dhe çdo strategji që ne mund të bëjmë, sado e mirë të jetë, në qoftë se nuk ka buxhetim, nuk mund të realizohet. Kësisoj, shpreh të gjithë mbështetjen time për të lobuar dhe për të ngritur zërin për Institutin që do të duhet të ndërtohet sa më shpejt dhe jo thjesht për të treguar me letra se sa prioritet ne i kemi fëmijët dhe sa e rëndësishme është qasja e tyre për një drejtësi miqësore për edukimin e tyre.
Unë besoj se këtu duhet të mbështetemi shumë, edhe me Ministrinë e Arsimit, për të kuptuar dhe për t’i edukuar fëmijët tanë për forcën e ligjit dhe  sa i rëndësishëm është ai, për të edukuar jo thjesht qytetarë të cilët dinë të bëjnë disa veprime në matematikë apo në fizikë, por, mbi të gjitha, qytetarë të angazhuar të cilët njohin të drejtat e tyre, dinë penalitetet që mund të ketë shkelja e ligjit. 
Padyshim, kjo është një sfidë e përbashkët dhe, kur flasim për fëmijët, do të duhet të kalojmë përtej çdo lloj arsyetimi apo bindjeje tonën, dhe mendoj se dy momente janë shumë të rëndësishme: buxhetimi dhe monitorimi.
Ushtrimi i kontrollit parlamentar, që, siç u vu theksi edhe nga profesoreshë Vasilika, është tejet i rëndësishëm për të kuptuar se deri ku kemi arritur, çfarë mund të bëjmë, çfarë mund të përmirësojmë dhe unë mendoj se ushtrimi i kontrollit parlamentar, si problematikë, nuk është thjesht në këtë strategji, por është në vijueshmërinë e punës së parlamentit, që për mua do të duhet të forcohet, sepse në të gjithë politikëbërjen, përveç miratimit të ligjeve, kemi monitorimin dhe një vlerësim të politikës: si ka qenë kjo politikë? A ka sjellë efektet e dëshiruara kjo strategji apo ka pasur problematika? Kjo pastaj na vë edhe ne në njëfarë përgjegjësie, por edhe në një realizëm se ku vërtet çalojmë dhe ku mund të ecim.
Kështu, unë personalisht, por besoj se edhe grupi “Miqtë e Fëmijëve”, edhe i gjithë parlamenti do të duhet ta diskutojmë që në projektbuxhetin e vitit 2023, nuk e di, është parashikuar diçka për Institutin? Ndonjë zë? Ka pasur...?
(Ndërhyrje pa mikrofon)
Në rregull.
Domethënë, ka një buxhet të dedikuar për Institutin si fillim? Kjo është një pikëpyetje që unë kam, sepse nuk e kam të zbardhur këtë informacion.
Në qoftë se keni buxhetim të vitit 2023, apo nuk keni, apo në rishikimet që bëni për buxhetin, ne të parët ta kemi në vëmendje për ta adresuar dhe duke qenë se qasja është tashmë, dhe është shumë e mirë, që nuk çon në burg të miturit, por në qendra multimodale dhe me psikologë, sepse qëllimi i ligjit është që t’i edukojë këta fëmijë, për të kuptuar gabimin që kanë bërë apo edhe për mospërsëritjen e tyre, kjo qasje është shumë e mirë, por në qoftë se ne nuk kemi infrastrukturën e domosdoshme për ta bërë këtë, kjo do të ngelet vetëm në letër dhe vitin tjetër ne do të mblidhemi përsëri dhe do të themi se disa nga aspektet e strategjisë nuk u bënë, ku thelbësorja nuk është kryer për arsye buxhetimi.
Kështu që, do ta ndjekim në vijueshmëri, edhe me grupin “Miqtë e Fëmijëve”, por edhe duke qenë në kontakt me njëri-tjetrin, për të kontribuar sadopak dhe për të ndërgjegjësuar sa të mundemi jo vetëm shoqërinë, se, padyshim, ky është një fenomen i shoqërisë, por edhe secili prej nesh në fushat dhe aspektet që mbulon, të mund të bëjë maksimumin e tij. 
Faleminderit!
Dasantila Tahiraj – Faleminderit, Erisa!
Në fakt, ashtu sikurse ka shkolla miqësore për fëmijët, me psikologë, punonjës socialë, mësues mbështetës, ambiente të dedikuara për fëmijët me probleme, siç ka edhe spitale miqësore për fëmijët, do të ishte shumë mirë të ketë një strategji miqësore për të miturit, sepse këta të fundit, të gjithë jemi koshientë, konsumojnë vepra penale pa e kuptuar se po e konsumojnë një vepër penale apo civile. 
Padyshim, strategjia për të miturit e këtij katërvjeçari do të jetë një hap përpara në trajtimin miqësor të të miturve edhe në momentin kur ata kryejnë vepra penale. Me të drejtë, profesoreshë Vasilika pyeti: a ka ambiente të dedikuara në komisariatet e policisë për t’i pritur këta fëmijë? A ka njerëz që i presin në mënyrë të veçantë si fëmijë, pavarësisht veprës që kanë kryer? 
Padyshim, kjo tryezë diskutimi dhe shumë të tjera që janë zhvilluar nga Ministria e Drejtësisë dhe UNICEF-i deri në këtë moment ia kanë arritur qëllimit në njëfarë mënyre me këtë strategji dhe me këta objektiva që ne i pamë shumë të specifikuara dhe u paraqitën sot këtu.
Do të doja t’ia jepja fjalën zonjës Antoneta Dhima, një deputeteje tejet aktive të këtij grupi, për të paraqitur disa përfundime në lidhje me Strategjinë e re për Drejtësinë për të Mitur.
Fjala për ju, zonja Dhima.
Antoneta Dhima – E nderuar zonja nënkryetare e grupit të deputetëve “Miqtë e Fëmijëve”, zonja Tahiraj, 
I nderuar zoti zëvendësministër i Drejtësisë, zoti Karameta,
E nderuar zonja zëvendësministre e Arsimit dhe Sportit, zonja Guga,
E nderuar zonja zëvendëspërfaqësuese e UNICEF-it, zonja Kozma,
E nderuar zyshë Lika dhe mikja ime, komplimente për prezantimin, me shumë pasion si gjithmonë, e të gjithë Strategjisë së Drejtësisë për të Mitur, që u prezantua shumë mirë, saqë komentet, sugjerimet dhe adresimet që ne si Kuvend i Shqipërisë dhe grupi “Miqtë e Fëmijëve” do t’i kemi në vazhdimësi!
Të nderuara kolege, bashkënënkryetare të grupit të deputetëve “Miqtë e fëmijëve”, zonja Zhupa dhe njëkohësisht zonja Xhixho,
E nderuara kolege, zonja Koliqi,
Të nderuar përfaqësues të institucioneve të qeverisë, institucioneve të monitorimit të të drejtave të njeriut, të mbrojtjes së fëmijëve, të gjyqësorit, institucioneve ligjzbatuese, si dhe përfaqësues të organizatave ndërkombëtare dhe atyre të shoqërisë civile, të cilat punojnë për të drejtat dhe mbrojtjen e fëmijëve në Shqipëri, 
Si pjesë, faktikisht, e grupit të deputetëve “Miqtë e Fëmijëve”, ju falënderoj të gjithëve për pjesëmarrjen tuaj në këtë seancë dëgjimore për prezantimin e Strategjisë së Drejtësisë për të Miturit 2022-2026, pasi sapo është duke u mbyllur dhe duke u konkluduar për strategjinë që kemi miratuar vite më parë.
Një falënderim i veçantë shkon për UNICEF-in në Shqipëri për mbështetjen dhe, njëherazi, për Ministrinë e Drejtësisë për bashkëpunimin që mundësoi organizimin e kësaj tryeze, kësaj dëgjese dhe këtij diskutimi që po bëjmë sot!
Qëllimi i këtij aktiviteti është diskutimi në lidhje me projektstrategjinë e re të drejtësisë për të miturit për pesë vjetët e ardhshme, e cila vjen, e thashë edhe pak më parë, në vijim të strategjisë 2018-2021. 
Në fakt, kjo seancë do të shërbejë për të diskutuar njëkohësisht, sepse një pjesë e kolegëve parafolës përmendën pjesë të kësaj Strategjie dhe komente. 
Njëkohësisht, duke diskutuar me njëri-tjetrin, ne do të mbledhim edhe komente, edhe sugjerime nga kolegët parafolës deputetë apo edhe nga aktorët dhe palët e interesuara, si dhe të atyre të pranishëm që japin komente dhe sugjerime mbi draftstrategjinë e re me një qasje dhe përgjegjshmëri, ku në fokusin kryesor të saj janë fëmijët.
Procesi i integrimit europian dhe, ndër të tjera, mbështetja e reformës së sistemit të drejtësisë apo edhe forcimi i kontrollit parlamentar janë disa nga drejtimet kryesore të strategjisë të Kuvendit të Shqipërisë për periudhën 2020-2025. 
Realizimi i një drejtësie miqësore me fëmijët është pjesë e rëndësishme e reformës së sistemit të drejtësisë, një parakusht ky për anëtarësimin e Shqipërisë në Bashkimin Europian.
Kuvendi i Shqipërisë në mënyrë të vazhdueshme ka pasur një fokus të veçantë dhe konsensus mbarëpolitik mbi avancimin e të drejtave dhe njëkohësisht mbrojtjen e fëmijëve në Shqipëri, në përputhje kjo me Konventën e Kombeve të Bashkuara për të Drejtat e Fëmijëve, Konventën e Këshillit Europian dhe njëkohësisht me aktet e tjera ndërkombëtare dhe ato rajonale, njëkohësisht edhe legjislacionit të Bashkimit Europia dhe kontrollin e zbatimit kushtetues dhe atij ligjor të brendshëm. Ky angazhim është i materializuar, ndër të tjera, në miratimin e rezolutës në vitin 2013 “Për mbrojtjen dhe respektimin e të drejtave të fëmijëve në Shqipëri”, e cila u pasua edhe me konstituimin e grupit të deputetëve “Miqtë e fëmijëve”, për të cilin ka një meritë edhe zonja Hysi, e cila ka qenë avangardë në këtë proces shumë të rëndësishëm. Patjetër, ashtu sikundër tha kolegia Zhupa, ne kemi gjetur një rrugë të shtruar nga koleget,  të cilat kanë qenë në dy legjislaturat më përpara, që është një shprehje e bashkëpunimit të plotë të forcave politike për t’u siguruar një mbrojtje të veçantë fëmijëve, por është edhe një detyrim kushtetues për ne si deputetë, njëkohësisht si përfaqësues dhe të zgjedhur të popullit. 
Kuvendi në mënyrë periodike ka miratuar rezoluta për të drejtat dhe mbrojtjen e fëmijëve, ku u ka tërhequr vëmendjen institucioneve, të cilat kanë si aspekt të drejtat e fëmijëve, që ato të prioritarizohen, njëkohësisht të orientohen drejt tyre. 
Një nga detyrat kryesore të grupit të deputetëve “Miqtë e fëmijëve” është analizimi i kuadrit ekzistues normativ dhe praktikat lidhur me pozitën e interesat e fëmijëve, duke identifikuar mungesat në legjislacion, si dhe duke u përpjekur t’i adresojmë ato përmes propozimeve, amendamenteve dhe ndryshimeve ligjore. 
Gjithashtu, grupi synon të ndikojë në zbatimin praktik të të drejtave të fëmijëve në Shqipëri, duke nxitur llogaridhënien e organeve publike para Kuvendit të Shqipërisë, gjë të cilën e kemi realizuar duke bërë dëgjesa të ndryshme, ku pjesë të tyre kanë qenë grupet e interesit, të cilat kanë bërë prezantime. 
Kuvendi vlerëson faktin e përfshirjes së mbrojtjes dhe garantimit të të drejtave të fëmijëve në prioritetet kyçe të qeverisë shqiptare; zbatimin e Kodit Penal të Drejtësisë për të Miturit që prej vitit 2017; arritjet e strategjisë së parë të drejtësisë për të mitur, e cila ka qenë nga viti 2018 deri në vitin 2021, si dhe vijimin e kuadrit strategjik të drejtësisë për fëmijët me hartimin e projektstrategjisë së re, të cilën po e diskutojmë në këtë tryezë. Kjo bëhet në kuadër të prioriteteve strategjike që ka Kuvendi i Shqipërisë, të cilat synojnë forcimin e mëtejshëm të kapaciteteve teknike në procesin e ligjbërjes, duke përfshirë kontributet reale të shoqërisë civile, njëkohësisht edhe të grupeve të interesit; ushtrimin e kontrollit parlamentar me të gjithë mekanizmat e tij, veçanërisht kontrollin, zbatimin e ligjeve dhe forcimin e bashkëpunimit midis Kuvendit dhe qeverisë, Kuvendit dhe shoqërisë civile, njëkohësisht Kuvendit dhe grupeve të interesit. Ndaj, mbështetja teknike e Kuvendit si për ligjvënien për fëmijët dhe për drejtësinë miqësore për ta, ashtu edhe për kontrollin publik dhe për funksionin ndërgjegjësues e dialogues që ka me fëmijët, është shumë e rëndësishme. 
Falë mbështetjes së UNICEF-it dhe të gjithë partnerëve, njëkohësisht aktorëve ndërkombëtarë dhe shoqërisë civile, kemi arritur të miratojmë një sërë ligjesh për mbrojtjen e posaçme të fëmijëve, siç janë: Kodi i Drejtësisë Penale për të Mitur, ligji “Për të drejtat dhe mbrojtjen e fëmijëve”, ligji “Për shërbimet shoqërore” dhe, së fundi, ligji “Për regjistrin kombëtar të autorëve të krimeve seksuale”, i cili është diskutuar në komisionet parlamentare, si dhe ligje të tjera (parlamenti nuk e mbaron punën këtu, parlamenti do të vazhdojë; ne në Kuvendin e Shqipërisë presim propozime e amendime të tjera që t’i diskutojmë dhe t’i miratojmë në interes të fëmijëve). 
Ne e vlerësojmë rëndësinë e qëllimeve politike të këtij dokumenti për parandalimin e krimeve nga fëmijët; për përmirësimin e kuadrit ligjor institucional për një drejtësi miqësore për çdo fëmijë; për garantimin e aksesit për një drejtësi miqësore për fëmijët, si dhe një drejtësi penale që mundëson parandalimin e pjesëmarrjes së fëmijëve në krim; për rishoqërizimin dhe riintegrimin e fëmijëve në konflikt me ligjin. Si pjesë e grupit “Miqtë e fëmijëve”, së bashku me kolegët, edhe pjesëtarët e shoqërisë civile kanë detyrimin të japin mendime në lidhje me përmbajtjen e kësaj strategjie për zgjedhje politike më të mira për të adresuar sfidat e fëmijëve në këtë fushë.
Në mbyllje, faleminderit Ministrisë së Drejtësisë dhe ekspertëve që na bënë të njohura planet e tyre 5-vjeçare për drejtësinë miqësore për çdo fëmijë!
 Këtu dëgjuam disa komente, disa sugjerime e disa mendime, të cilat duhet t’i kemi parasysh në versionin e fundit, para se ai të shkojë për miratim. Besoj që ne si kolege deputete, që jemi prezente këtu, biem dakord që do t’i mbështesim plotësisht këto pika, të cilat mendojmë se përgjatë këtyre viteve mund të japin suport për zbatimin e strategjisë dhe të jenë kryesisht për vlerësimin dhe përmirësimin e legjislacionit në fushën penale, civile, familjare dhe administrative në lidhje me garantimin e të drejtave të fëmijëve në përputhje me standardet ndërkombëtare; krijimin e praktikave të mira për mbrojtjen e fëmijëve, duke përfshirë marrjen e masave të përkohshme të mbrojtjes së fëmijëve; hartimin dhe miratimin e ndryshimeve legjislative për të kriminalizuar të gjitha format e abuzimit seksual kundrejt fëmijëve në internet; adresimin e rekomandimeve nga institucionet e pavarura të të drejtave të njeriut, të Avokatit të Popullit, të Komisionerit për Mbrojtjen nga Diskriminimi e të tjera, që kanë lidhje me zbatimin e të drejtave të fëmijëve; buxhetimin e duhur të masave, si dhe legjislacionin e parashikuar për ta çuar përpara reformën për një drejtësi miqësore për fëmijët dhe për të arritur objektivat e saj strategjikë. Njëkohësisht presim nga ministria dhe nga organet e tjera të drejtësisë të na mbajnë të informuar në lidhje me problematikat për fëmijët, për drejtësinë e të miturve, të paktën një herë në vit. Patjetër që kjo nuk mbaron sot me këtë tryezë që po zhvillojmë. Ne në vazhdimësi mund të organizojmë tryeza të tjera, jo vetëm me grupin e deputetëve “Miqtë e fëmijëve”, por edhe me institucione të tjera, qoftë me shoqërinë civile, qoftë me institucione të pushtetit qendror dhe atij vendor.
Ju falënderoj të gjithëve për prezantimet, komentet dhe sugjerimet tuaja! 
Nga kjo dëgjesë, që besoj se do të na shërbejë të gjithëve, do të dalim të lumtur, të gëzuar, por edhe të ngarkuar me detyra dhe përgjegjësi, të cilat, patjetër, gjithkush nga ne, por jo vetëm ne që jemi këtu, edhe institucionet përgjegjëse do t’i zbatojnë me përgjegjshmëri dhe me maturi, sepse fëmijët janë shumë të rëndësishëm. Fëmijët janë e ardhmja. 
Faleminderit! 
Dasantila Tahiraj – Faleminderit, zonja Dhima! 
Një koment i shkurtër nga zonja Tandeli.
Alma Tandili – Shumë faleminderit, zonja Zëvendëskryetare!
Shumë faleminderit, profesoreshë Vasilika Hysi!
Shumë e nderuar që e keni marrë ju në dorë këtë dokument strategjik, sepse kemi nevojë që dokumentet politike-strategjike të jenë në nivele akademike, në nivele profesorësh, të koordinuar së bashku me profesionistët, teknicienët dhe me ata që e njohin fushën.
Jemi shumë të nderuar të flasim sot që Shqipëria ka bërë shumë hapa për sa i përket strategjisë për të mitur, por edhe për sistemin e drejtësisë për të mitur. Të mos e harrojmë, dhe duhet ta përmendim, që për herë të parë ne kemi Bashkinë e Elbasanit, ku ngrihet Këshilli i Sigurisë Vendore Publike, ku ftohen prokurorë dhe gjyqtarë, përfaqësues nga Policia e Shtetit, ku raportohet dhe aty kemi parë, të paktën kur kam qenë prezente, një përgjegjshmëri për sa i përket çështjes së të miturve që më përpara, siç e kam thënë, ishte shumë sfiduese. 
Do të ndalem shumë shpejt në 4-5 pika kryesore për shkak të kohës. Për mua dhe për ne si Agjenci Shtetërore për Mbrojtjen e të Drejtave të Fëmijëve dhe Ministri e Mbrojtjes Sociale është shumë i rëndësishëm edukimi ligjor në shkolla për fëmijët. Nga të gjitha analizat që kemi bërë si ekspertë, fëmijët nuk e dinë kur janë në kontakt me ligjin. Pra, nuk e arsyetojnë dot dhe nuk e kanë këtë informacion. Kjo ishte pika e parë.
Së dyti, për ne është shumë e rëndësishme që Urdhri i Psikologut dhe Urdhri i Punonjësit Social të angazhohen maksimalisht jo vetëm në intervistimin e fëmijëve që janë në konflikt me ligjin, por ne kemi nevojë të ngremë kapacitetet e profesionistëve që ta njohin shumë mirë këtë fushë.
Së treti, çfarë kemi vënë re ne si agjenci, është se fëmijët e neglizhuar nga prindërit e divorcuar janë në nivele shumë të larta, jo vetëm për mospagesën, që e përmendi zonja deputete, që e kemi në numër shumë të lartë, por problemi tjetër qëndron se fëmijët mbeten të neglizhuar si rezultat i konflikteve që kanë prindërit me njëri-tjetrin. Ne kërkojmë me urgjencë edhe në emër të fëmijëve, por edhe siç e shikojmë ne, që gjykata t’i marrë në konsideratë të dyja vlerësimet, si të Urdhrit të Punonjësit Social, edhe të Urdhrit të Psikologut, sepse kemi vënë re që nuk është i mjaftueshëm vlerësimi i psikologëve në gjykata. Duhet të bëjmë një vlerësim shumë rigoroz të punonjësve socialë në familje, ashtu siç e ka edhe bota, Amerika dhe shumë modele të tjera, që i respektojnë. Në momentin që punonjësi social mendon (e kemi nga eksperienca) se familjet nuk po e zgjidhin konfliktin, menjëherë ta marrin në mbrojtje fëmijën me vendim gjykate. Kështu që kjo si procedurë na lehtëson. Pra, duhet të jemi pak striktë edhe në zbatimin e ligjit.
Diçka tjetër që e kam me shumë interes: i falënderoj pafundësisht gjyqtarët dhe prokurorët, me të cilët për herë të parë, falë sistemit të drejtësisë për të miturit, kemi qenë bashkë në tryeza diskutimi, kemi qenë bashkë në takime konsultuese dhe në trajnime, ku kemi vënë re jo vetëm përgjegjshmërinë e tyre për shkak të angazhimit dhe reformës në drejtësi, por ata kanë shprehur interes të lartë duke na bërë pyetje drejtpërsëdrejti që ta kemi me interes të veçantë vlerësimin që bën PMF-ja (punonjësi i mbrojtjes së fëmijëve) në çdo bashki. Kështu që duhet bashkëpunim ndërinstitucional me shërbimet sociale në çdo bashki, me shërbimet sociale rajonale, me sistemin e drejtësisë, me prokurorët, gjykatat, si dhe me shërbimin e provës. Një rekomandim është që shërbimi i provës duhet të njoftojë çdo punonjës të mbrojtjes së fëmijëve që ta futë në regjistrin e tij, sepse kemi vënë re nga eksperienca dhe rastet e ndodhura që një fëmijë, i cili ka qenë në regjistrin e shërbimit të provës, nuk është referuar te punonjësi i mbrojtjes së fëmijëve, dhe pas disa vjetësh ka ndodhur që... Pra, është ajo që kemi thënë: si është trajtuar rasti? A ka pasur dijeni punonjësi i mbrojtjes së fëmijëve? A ka pasur dijeni bashkia? 
Kështu, të gjitha këto sfida që kemi vënë re, t’i pasqyrojmë në këtë dokument strategjik, për të cilin ne kemi dhënë disa rekomandime, por edhe komente. Ky është një moment shumë deciziv për ta përmirësuar këtë dokument. 
Kështu, për të mos u zgjatur, duhet të kemi parasysh edhe limitet dhe atë çfarë i ka parashikuar ligji Agjencisë Shtetërore për Mbrojtjen e të Drejtave të Fëmijëve. Përpos të gjithë vullnetit që kemi ne si agjenci dhe Ministri e Shëndetësisë e Mbrojtjes Sociale për të garantuar çdo të drejtë të fëmijëve në të gjithë Shqipërinë, nuk mund të përmbushim dot standarde, që kalojnë përtej ligjit, sepse kemi vënë re që janë komente pozitive pa diskutim,  por nuk i bëjmë dot ne si institucione. Kështu që duhet të kemi parasysh edhe strategjinë për të mitur, por edhe agjendën kombëtare që është parashikuar tashmë, të cilën e kemi si agjendë për periudhën 2021-2026. 
Shumë faleminderit!
Dasantila Tahiraj – Në fakt, sado të bëhet për fëmijët, gjithmonë është pak. Fëmijët janë gjëja më e shtrenjtë që kemi dhe, mbi të gjitha, çfarë bëjmë ne për fëmijët sot, është e ardhmja nesër. Kështu që shpresoj e dëshiroj shumë që nisma e iniciativa të tjera t’i diskutojmë jo vetëm në drejtësi, por edhe në fusha të tjera të mbrojtjes së fëmijëve, që të jenë politika sa më miqësore, por edhe zhvilluese për fëmijët. 
Faleminderit të gjithë të pranishmëve që janë sot në këtë takim për diskutimet e vyera, për opinionet, për mendimet dhe për pyetjet!
Faleminderit shumë, veçanërisht profesoreshë Vasilika Hysit, që e ka kërkuar fjalën përsëri, dhe do t’ia jap, por vetëm një moment!
Shumë faleminderit UNICEF-it për të gjithë mbështetjen dhe ekspertizën! Është një nga organizmat ndërkombëtarë në Shqipëri që është gjithmonë pranë këtij grupi për sa i përket ekspertizës për fëmijët; pa dyshim është edhe  “Terre des hommes”, por edhe shumë organizata të tjera, të cilave për arsye kohe nuk po ua përmend emrin!
Ju faleminderit dhe shpresoj që të shihemi së shpejti në nisma dhe iniciativa të tjera!
Vasilika Hysi – Nuk do t’ju marr shumë kohë.
Shumë faleminderit edhe për vlerësimin që i bëtë strategjisë!
Një sugjerim, meqenëse mbyllet konsultimi publik, Grupi i deputetëve “Miqtë e fëmijëve” duhet t’i depozitojë në Ministrinë e Drejtësisë (ndjesë që po flas në emër të ministrisë) mendimet që u shfaqën, sepse është pjesë e procedurës, përndryshe nuk bëhen dot reflektimet. Nëse nuk i depozitoni sot, maksimumi nesër, ato nuk përfshihen dot.
E dyta, meqenëse kjo strategji është hartuar në bashkëpunim me fëmijët, edhe Parlamenti Rinor ka dhënë dakordësinë, shumë nga aktivitetet e përfshira do të monitorohen nga fëmijët, në bashkëpunim me grupin e deputetëve “Miqtë e fëmijëve” do të doja të shprehnit dakordësinë që fëmijët t’i kemi pjesë të procesit të monitorimit. Meqenëse reforma po monitorohet aktualisht, “Terre des hommes” ka bërë një monitorim të shërbimit të provës nga këndvështrimi i fëmijëve, pra e kanë bërë vetë fëmijët, këto modele të vazhdoni t’i zbatoni, por do të duhen të jenë me shkrim. Nëse nuk janë me shkrim, nuk i reflektojmë dot.
Faleminderit!

